**Հավելված N1**

**ՀՀ կառավարության 2023թ․ մայիսի -ի N – Լ որոշման**

**ՀԱՅԵՑԱԿԱՐԳ**

**ԸՆՏԱՆԻՔԻ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՀԱՄԱԿԱՐԳԻ**

**ԲՈՎԱՆԴԱԿՈՒԹՅՈՒՆ**

[I․ ՆԱԽԱԲԱՆ 2](#_Toc128997625)

[II. ԸՆՏԱՆԻՔՆԵՐԻ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ԳՈՐԾՈՂ ՀԱՄԱԿԱՐԳԻՑ ՆՈՐ ՀԱՄԱԿԱՐԳԻ ԱՆՑՄԱՆ ԱՆՀՐԱԺԵՇՏՈՒԹՅՈՒՆԸ 4](#_Toc128997626)

[7. Ընտանիքների անապահովության գնահատման ներկայիս մոտեցման համառոտ նկարագիրը 4](#_Toc128997627)

[8. Ընտանիքների անապահովության գնահատման գործող մոտեցման հիմնախնդիրները 7](#_Toc128997628)

[9. Անապահովության գնահատման մեթոդների միջազգային փորձի համառոտ նկարագիրը 23](#_Toc128997629)

[10. Ընտանիքների անապահովության գնահատման նոր համակարգի ներդրման անհրաժեշտությունը 28](#_Toc128997630)

[III․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆՊԱՏԱԿԸ, ԳԵՐԱԿԱՅՈՒԹՅՈՒՆՆԵՐԸ, ԽՆԴԻՐՆԵՐԸ ԵՎ ՍԿԶԲՈՒՆՔՆԵՐԸ 29](#_Toc128997631)

[IV․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆԿԱՐԱԳԻՐԸ 32](#_Toc128997632)

[15․ Ընտանիքների անապահովության գնահատման նոր մեթոդը 32](#_Toc128997633)

[16․ Ընտանիքների անապահովության գնահատման նոր համակարգի հիմնական հասկացությունների սահմանումները 35](#_Toc128997634)

17՚ Ընտանիքների անապահովության գնահատման բանաձևում կիրառվող նոր մոտեցումները………………………………………………………………………………………. 37

[18․ Ընտանիքի անապահովության գնահատման նոր բանաձևը 41](#_Toc128997635)

[19. Նպաստի իրավունք ստացած ընտանիքներին տրվող նպաստի չափը 43](#_Toc128997636)

[20. Համակարգում ներառված շահառուների տնտեսական ակտիվացման խթանները. 47](#_Toc128997637)

[21. Նպաստի իրավունքից ծառայությունների իրավունքի տարանջատումը 49](#_Toc128997638)

[V․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆԵՐԴՐՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ 50](#_Toc128997639)

[22. Գնահատման նոր համակարգի հասցեականության գնահատականները 50](#_Toc128997640)

[23․ Գնահատման նոր համակարգի շահառուների քանակի և բյուջետային կանխատեսումները 52](#_Toc128997641)

[24․ Գնահատման նոր համակարգի ռիսկերը և դրանց կառվարումը 54](#_Toc128997642)

# I․ ՆԱԽԱԲԱՆ

1. Հայաստանի Հանրապետության Կառավարության 2021 թվականի օգոստոսի 18-ի N1363-Ա որոշմամբ հաստատված և Հայաստանի Հանրապետության Ազգային ժողովի կողմից հավանության արժանացած կառավարության 2021-2026թթ. ծրագրի (այսուհետ՝ Ծրագիր) 4.6 բաժնի համաձայն Կառավարությունը նպատակադրել է մինչև 2026 թվականը վերացնել ծայրահեղ աղքատությունը։
2. Սոցիալական աջակցության պետական քաղաքականությունը հիմնվում է սոցիալական կարիքի գնահատման և դրան համաչափ սոցիալական ծառայություն տրամադրելու սկզբունքի վրա՝ խրախուսելով անձի սոցիալ-տնտեսական ակտիվացումը։ Ծրագիրը կարևորում է աշխատունակ յուրաքանչյուր քաղաքացու աշխատանքի քաջալերումը, խրախուսումը և այս նպատակով անձի հմտությունների ու հնարավորությունների զարգացումը որպես պետության սոցիալական քաղաքականության առանցք:
3. Նշված նպատակին հասնելու և սոցիալական աջակցության քաղաքականությունն իրականացնելու համար անհրաժեշտ է ներդնել անապահովության գնահատման նոր համակարգ (այսուհետ՝ Գնահատման նոր համակարգ), որի շնորհիվ սոցիալական աջակցության ծրագրերը կլինեն ավելի հասցեական, արդյունավետ և հնարավորություն կտան խրախուսել շահառուների սոցիալ-տնտեսական ակտիվությունը: Գնահատման նոր համակարգը կհանդիսանա ընտանիքի սոցիալական գնահատման ընդհանուր համակարգի անբաժանելի մասը, որն ուղղված լինելով անապահով ընտանիքներին դրամական աջակցության տրամադրման չափանիշների սահմանմանը, նաև հնարավորություն կտա արդյունավետորեն զուգակցել ընտանիքներին սոցիալական աջակցության տրամադրման ֆինանսական ձևը ոչ ֆինանսական ծառայությունների փաթեթների տրամադրման, ինչպես նաև զբաղվածության ծրագրերի հետ: Առաջարկվող ոչ ֆինանսական ծառայությունների փաթեթները ուղղված կլինեն մարդկանց առաջնային կարիքների բավարարմանը կրթական, առողջապահական և սոցիալական ոլորտներում: Կներդրվի սոցիալական խնդիրների լուծման հստակ ձևաչափ՝ խնդրի արձանագրումից մինչև դրա լուծումը:
4. Գնահատման նոր համակարգը փոխարինելու է ներկայումս գործող ընտանիքների անապահովության գնահատման համակարգին։ Գնահատման նոր համակարգի սույն հայեցակարգը (այսուհետ՝ Հայեցակարգ), որպես միջին մակարդակի ռազմավարական փաստաթուղթ՝ սահմանում է Ծրագրով որդեգրված Գնահատման նոր համակարգի ներդրման անհրաժեշտությունը, նպատակը, սկզբունքները, մեթոդները, գնահատման բանաձևերը, մեխանիզմները, ակնկալվող արդյունքները, պահանջվող ռեսուրսները և ազդեցությունը պետական ծախսերի վրա, ինչպես նաև նոր համակարգի հնարավոր ռիսկերը և դրանց կառվարման ուղիները։
5. Հայեցակարգը մշակել է աշխատանքի և սոցիալական հարցերի նախարարությունը և ՄԱԿ-ի մանկական հիմնադրամի աջակցությամբ ձևավորված տեղական փորձագիտական թիմը՝ Համաշխարհային բանկի մասնագիտական աջակցությամբ։ Հայեցակարգով առաջարկվող Գնահատման նոր համակարգի քաղաքական սկզբունքները արժանացել են Հայաստանի Հանրապետության վարչապետի 2021 թվականի սեպտեմբերի 29-ի N1082-Ա որոշմամբ ստեղծված հանձնաժողովի հավանությանը։
6. Հայեցակարգի, մասնավորապես ընտանիքների անապահովության գնահատման նոր բանաձևի, մշակման հիմքում դրվել են վիճակագրական կոմիտեի (այսուհետ՝ ՎԿ) տնային տնտեսությունների կենսապայմանների ամբողջացված հետազոտության (այսուհետ՝ ՏՏԿԱՀ) վերջին տարիների արդյունքները, ինչպես նաև աշխատանքի և սոցիալական հարցերի նախարարության տնօրինման տակ գտնվող անապահովության գնահատման նպատակով հաշվառված ընտանիքների և այլ գերատեսչությունների տնօրինման տակ գտնվող ապանձնավորված տեղեկատվական բազաների հիման վրա կատարված վերլուծական տվյալները։

# II. ԸՆՏԱՆԻՔՆԵՐԻ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ԳՈՐԾՈՂ ՀԱՄԱԿԱՐԳԻՑ ՆՈՐ ՀԱՄԱԿԱՐԳԻ ԱՆՑՄԱՆ ԱՆՀՐԱԺԵՇՏՈՒԹՅՈՒՆԸ

## 7. Ընտանիքների անապահովության գնահատման ներկայիս մոտեցման համառոտ նկարագիրը

1. Ընտանիքների անապահովության գնահատման համակարգը գործում է 1995 թվականից, որի հիմքով Հայաստանի Հանրապետության կառավարության 1998 թվականի նոյեմբերի 19-ի N727 որոշմամբ 1999թ. հունվարի 1-ից ներդրվել է ընտանեկան նպաստի համակարգը։ Ընտանիքների անապահովության հիմքով տրամադրվել է Հայաստանի Հանրապետության նպաստների՝ պետական բյուջեում ամենից մեծ ֆիանսավորումն ունեցող տեսակը՝ ընտանեկան նպաստը, սոցիալական նպաստը և հրատապ օգնությունը (2014թ. հունվարի 1-ից՝ ընտանիքի կենսամակարդակի բարձրացմանն ուղղված նպաստներ, այսուհետ՝ ԸԿԲՈՒՆ)։ «Պետական նպաստների մասին» օրենքի համաձայն՝ ԸԿԲՈՒՆ-ի նպատակն անապահով ընտանիքների կենսամակարդակի բարձրացմանն օժանդակելը կամ դրա վատթարացումը կանխելն է։
2. Ընտանիքի անապահովության գնահատման գործող կարգը հիմնված է միջոցների մոտարկված ստուգման մեթոդի (Proxy Means Testing, այսուհետ՝ մոտարկված ստուգման մեթոդ) վրա: Վերջինիս հիմքում ընտանիքների անապահովության մակարդակը մոտարկող, դրա վրա մեծ ազդեցություն ունեցող ցուցանիշների ու դրանց՝ անապահովության վրա ունեցած ազդեցության չափի՝ գործակիցների որոշումն է: Այսպիսով, ընտանիքի անապահովության մակարդակը գնահատվում է որոշակի մոտարկող, անուղղակի ցուցանիշների միջոցով, ինչի հիման վրա էլ որոշվում է ընտանիքի նպաստի իրավունքը։ Ընտանիքի անապահովության մակարդակի գնահատումը մոտարկված ստուգման մեթոդով ներկայումս իրականացվում է երկու խումբ անուղղակի ցուցանիշների միջոցով։ Առաջին խումբ ցուցանիշները բնութագրում են ընտանիքի յուրաքանչյուր անդամի սոցիալ-ժողովրդագրական կարգավիճակը, ինչպես նաև աղքատության մեծ ռիսկ ունեցող, խոցելի խմբերին պատկանելությունը (երեխա, ծնողազուրկ կամ միայնակ մոր երեխա, աշխատող անձ, գործազուրկ, կենսաթոշակառու, այդ թվում՝ միայնակ, տարեց, հաշմանդամություն ունեցող անձ, հղի կին, երեխա խնամող մայր, ուսանող և այլն)։ Երկրորդ խումբ ցուցանիշները անուղղակիորեն գնահատում են ընտանիքի անապահովության մակարդակը՝ նյութական առումով, ընտանիքի միջոցները (եկամուտի հիմնական տեսակներ, բնակավայր, բնակարանային պայմաններ և այլն): Օգտագործվում են նաև նպաստի իրավունքը բացառող ցուցանիշներ (ավտոմեքենայի առկայություն, ձեռնարկատիրական գործունեություն, ապրանքների ներկրում, սահմանահատումներ, էլեկտրաէներգիայի՝ որոշ սահմանաչափից ավելի սպառում և այլն)։ Արդյունքում համակարգին դիմած և փաստագրված յուրաքանչյուր ընտանիքի համար որոշվում է անապահովության միավոր՝ բանաձևի միջոցով։ Անուղղակի բոլոր ցուցանիշները մտնում են ընտանիքի անապահովության միավորի որոշման բանաձևի մեջ որպես արտադրիչներ՝ յուրաքանչյուրը որոշակի, նախապես սահմանված գործակիցներով կամ կշիռներով։ Նպաստի իրավունք ստանում է այն ընտանիքը, որի անապահովության միավորը բարձր է կառավարության կողմից տվյալ տարվա համար սահմանված նպաստ ստանալու իրավունք տվող սահմանային միավորից (2020թ.–ից՝ 28.00 միավորից)։ Ընտանիքի անապահովության գնահատման գործող կարգը հաստատվել էկառավարության 30.01.2014թ. N145-Ն որոշման 2-րդ հավելվածով:
3. Գործող կարգի համաձայն, նպաստի իրավունք ստացած ընտանիքի ընտանեկան նպաստի ամսական չափը որոշվում է՝ ընտանեկան նպաստի բազային մասին (18,000 դրամ, 2023թ.-ի հունվարի 1-ից՝ 20,000 դրամ) ավելացնելով ընտանիքի կազմում գտնվող և ընտանիքի բնակության վայրում փաստացի բնակվող 18 տարին չլրացած յուրաքանչյուր անդամի համար տրվող հավելումը (5,500 – 8,000 դրամ): Ընդ որում, յուրաքանչյուր երեխայի հաշվով տրվող հավելման մեծությունը տարբերվում է բարձր լեռնային և սահմանամերձ բնակավայրերի համար, ինչպես նաև` ըստ ընտանիքի անապահովության միավորի մեծության և երեխաների թվաքանակի: Ընտանեկան նպաստի միջին չափը 2020-2022 թթ կազմել է ամսական 31,350 դրամ։ Ընտանեկան նպաստի իրավունք ունեցող ընտանիքները ստանում են նաև միանվագ հրատապ օգնության երեք տեսակ՝ երեխայի ծննդյան միանվագ հրատապ օգնություն (50,000 դրամ), երեխայի՝ առաջին դասարան ընդունվելու միանվագ հրատապ օգնություն (25,000 դրամ), ինչպես նաև ընտանիքի անդամի, որը կենսաթոշակառու կամ հաշմանդամության կամ ծերության նպատառու չէ, մահվան դեպքում միանվագ հրատապ օգնություն (50,000 դրամ)։ Սոցիալական նպաստ տրվում է երեխա չունեցող ընտանիքներին, իսկ դրա չափը ամսական 18,000 (2023թ.-ից՝ 20,000) դրամ է։ Սոցիալական նպաստի իրավունք ունեցող ընտանիքները ստանում են միանվագ հրատապ օգնություն միայն ընտանիքի անդամի, որը կենսաթոշակառու կամ հաշմանդամության կամ ծերության նպատառու չէ, մահվան դեպքում (50,000 դրամ)։ Եռամսյակային հրատապ օգնություն կարող է նշանակվել սոցիալական նպաստի (18,000 դրամ, 2023թ.-ի հունվարի 1-ից՝ 20,000 դրամ) չափով` երեք ամիս ժամկետով (դիմելիությունը՝ եռամսյակով) այն դեպքերում, երբ ընտանիքը ձեռք չի բերել ընտանեկան/սոցիալական նպաստի իրավունք, սակայն ունի անապահովության 0-ից բարձր միավոր։
4. Ընտանիքների անապահովության գնահատման համակարգի հիման վրա ԸԿԲՈՒՆ-ից բացի տրամադրվում են նաև սոցիալական այլ ծառայություններ։ Մասնավորապես նպաստի իրավունք ստացած ընտանիքները ստանում են անվճար բուժօգնության և սպասարկման ու կրթական ծառայությունների ձեռք բերման որոշակի արտոնություններ։ Բացի այդ, 20.0–ից բարձր անապահովության միավոր ստացած ընտանքիներին տրվում է էլեկտրաէներգիայի նվազ սակագնով՝ շուրջ 30 տոկոսի չափով, գազի վարձավճարի նվազ սակագնով՝ տարեկան մինչև 600 խորանարդ մետր սպառման դիմաց, խմելու ջրի վարձավճարի նվազ սակագնով (եթե Վեոլիա ջրի շահառու է) վճարելու հնարավորություն։ Ընտանիքների անապահովության գնահատման գործող համակարգի համառոտ նկարագիրը և անապահովության հիմքով տրամադրվող սոցիալական այլ ծառայությունների հիմնական ցանկը ներկայացված են Ձև N1-ում։
5. 2021թ.-ի 3-րդ եռամսյակի դրությամբ ընտանիքների անապահովության գնահատման համակարգում փաստագրված (հաշվառված) է եղել 102,778 ընտանիք՝ 398,320 անդամներով։ Անապահովության գնահատման համակարգով այդ ընտանիքների 86.2 տոկոսը ունեցել է կառավարության կողմից սահմանած անապահովության սահմանային՝ 28.00 միավորից բարձր միավոր և ստացել է նպաստի իրավունք։ Այդ ընտանիքների ընդամենը 15.4 տոկոսն է եղել Երևանից։ Այլ քաղաքներից եղել են ընտանիքների 42.7, իսկ գյուղերից՝ 41.9 տոկոսը։ Հաշվառված ընտանիքների 24.1 տոկոսը ստացել է սոցիալական նպաստ, 5.1 տոկոսը՝ եռամսյակային հրատապ օգնություն, իսկ 57.2 տոկոսը՝ ընտանեկան նպաստ։ Նպաստառու բնակչության 41.4 տոկոսը եղել են 0-18 (18-ը չլրացած) տարեկան երեխաները, 45.8 տոկոսը՝ աշխատանքային տարիքի անձինք (18-64 տարեկան), 12.9 տոկոսը՝ 65 և ավելի տարեկանները։

## 8. Ընտանիքների անապահովության գնահատման գործող մոտեցման հիմնախնդիրները

1. ԸԿԲՈՒՆ-ի նպատակն անապահով ընտանիքների կենսամակարդակի բարձրացմանն օժանդակելը կամ դրա վատթարացումը կանխելն է։ Այս տեսանկյունից գործող համակարգի թիրախը անապահով կամ աղքատ բնակչությունն է։ Կառավարության 2021-2026թթ․ ծրագրի առաջնահերթ թիրախը ծայրահեղ աղքատ բնակչությունն է։ Այս առումով կարևորվում է ընտանիքների անապահովության գնահատման ներկայիս մոտեցման վրա հիմնված ԸԿԲՈՒՆ-ի հասցեականության և արդյունավետության գնահատումը՝ ինչքանո՞վ հասցեական են ԸԿԲՈՒՆ-ը ներկայումս տրամադրվում անապահով, այսինքն աղքատ և հատկապես՝ ծայրահեղ աղքատ բնակչությանը և ի՞նչ ազդեցություն են դրանք ունենում նրանց կենսամակարդակի բարձրացման վրա։ Այս գնահատումն իրականացվում է ՎԿ ՏՏԿԱՀ-ների տվյալների հիման վրա։ ՎԿ ՏՏԿԱՀ-ի միջոցով գնահատվում է աղքատության մակարդակը Հայաստանում՝ ըստ աղքատության տարբեր գծերի՝ տարեկան կտրվածքով, ուստի ներկայիս հասանելի տվյալները վերաբերում են 2021թ.-ին։ Հետազոտությունը որոշում է Հայաստանում տնային տնտեսությունների բարեկեցության աստիճանը՝ մեկ չափահաս (մեծահասակ) անձին համարժեք ընդհանուր ամսական սպառման արժեքի գնահատման հիման վրա, որը կոչվում է **սպառման ագրեգատ։** Սպառման ագրեգատի միջոցով տվյալ տարվա համար որոշվում է աղքատ և ծայրահեղ աղքատ բնակչության մասնաբաժինը՝ յուրաքանչյուր հետազոտվածի սպառման ագրեգատը համեմատելով մեկ չափահաս անձի աղքատության համապատասխանաբար սպառողական և պարենային գծերի հետ: «Սոցիալական աջակցության մասին» օրենքի 2-րդ հոդվածի 1-ին մասի համաձայն՝ ընտանիք է համարվում միևնույն բնակության վայրում փաստացի բնակվող անձանց ամուսնական, ազգակցական, խնամիական կապերի վրա հիմնված փոքր սոցիալական խումբը, որի անդամները վարում են ընդհանուր տնտեսություն, ունեն ընդհանուր բյուջե, ընդհանուր շահեր, կապված են փոխօգնության, բարոյական ու իրավական փոխադարձ պատասխանատվության հիմունքներով, ինչպես նաև միայնակ ապրող անձը։ Այս սահմանումը համապատասխանում է ՎԿ ՏՏԿԱՀ-ում կիրառվող «տնային տնտեսություն» հասկացությանը (հայեցակարգում «ընտանիք» բառը կիրառվում է տնային տնտեսության իմաստով)։
2. 2015-2021թթ.-ին աղքատության և ընտանիքների անապահովության գնահատման համակարգի հիմնական բնութագրիչների շարժը բերված է ստորև՝

**Աղյուսակ 1․Աղքատության և ընտանիքների անապահովության գնահատման համակարգի հիմնական բնութագրիչների շարժը 2015-2021թթ.-ին**

|  | | **2015** | **2016** | **2017** | **2018** | **2019** | **2020** | **2021** |
| --- | --- | --- | --- | --- | --- | --- | --- | --- |
| Աղքատության մակարդակ ըստ աղքատության միջին գծի, % | | 29.8 | 29.4 | 25.7 | 23.5 | 26․4 | 27․0 | 26.5 |
| Ծայրահեղ աղքատության մակարդակ ըստ աղքատության պարենային գծի % | | 2.0 | 1.8 | 1.4 | 1.0 | 1.4 | 0․7 | 1.5 |
| Աղքատ ընտանիքների քանակ ըստ աղքատության միջին գծի, գնահատական1 | | 242,475 | 238,140 | 206,885 | 188,782 | 212,078 | 216,898 | 212,795 |
| Ընտանիքների անապահովության գնահատման համակարգում հաշվառված/ փաստագրված ընտանիքների քանակ | | 136,000 | 131,000 | 125,000 | 115,621 | 105,621 | 104,929 | 102,778 |
| Ընտանիքների անապահովության գնահատման համակարգում նպաստառու ընտանիքների քանակ (ընտանեկան, սոցիալական, հրատապ, տարեվերջի դրությամբ) | | 116,883 | 111,806 | 105,564 | 97,601 | 91,302 | 92,012 | 87,267 |
| Նպաստառու ընտանիքների մասնաբաժինը փաստագրված ընտանիքների թվում, % | | 85․9 | 85․3 | 84․4 | 84․4 | 86․4 | 87․7 | 85․0 |
| Նպաստառու ընտանիքների հարաբերակցությունը ըստ աղքատության միջին գծի աղքատ ընտանիքների քանակի նկատմամբ, % | | 43.5 | 44.6 | 50.1 | 50.6 | 40.9 | 41.8 | 41.0 |
| Մեկ նպաստառու ընտանիքի հաշվով միջին ամսական նպաստ/ մեկ չափահաս անձի հաշվով աղքատության միջին գիծ հարաբերակցություն, %1 | | 72.8 | 76.7 | 75.3 | 73.6 | 71.2 | 70.5 | 65.1 |
| Մեկ նպաստառու ընտանիքի հաշվով միջին ամսական նպաստ/ մեկ չափահաս անձի հաշվով պարենային/ծայրահեղ աղքատության գիծ հարաբերակցություն, % | | 125.9 | 134.5 | 129.2 | 126.3 | 131.9 | 131.6 | 118.3 |
|  | **Հուշագրային հոդվածներ** | | | | | | | | |
| Միջին ամսական ընտանեկան նպաստի չափը, ՀՀ դրամ | | 30,350 | 31,350 | 31,350 | 31,350 | 31,350 | 31,350 | 31,350 |
| Աղքատության պարենային գիծ, մեկ չափահաս անձի հաշվով, ամսական, ՀՀ դրամ | | 24,109 | 23,313 | 24,269 | 24,827 | 23,763 | 23,828 | 26,500 |
| Աղքատության միջին շեմ, գիծ/շեմ, մեկ չափահաս անձի հաշվով, ամսական, ՀՀ դրամ1 | | 41,698 | 40,867 | 41,612 | 42,621 | 44,048 | 44,482 | 48,145 |
| Երեխաների աղքատության մակարդակ, % | | 33.7 | 34․2 | 30․8 | 29․2 | 33․6 | 33․9 | 35․3 |
| Երեխաների ծայրահեղ աղքատության մակարդակը, % | | 2․5 | 2․0 | 2․1 | 1․5 | 2․3 | 1․0 | 2․5 |

2019թ-ից աղքատության գծերի որոշման մեթոդաբանության փոփոխության պատճառով 2015-2018թթ․ տվյալների համադրելիությունը 2019-2021թթ․ տվյալների հետ ապահովելու համար 2015-2018թթ․ համար ներկայացված են աղքատության մակարդակներն ըստ աղքատության վերին գծի։

1. 2015-2021թթ.-ին ընտանիքների անապահովության գնահատման համակարգում ինքնանույնականացման սկզբունքով փաստագրված, ինչպես նաև նպաստառու ընտանիքների քանակն անընդհատ նվազել է, ինչը պայմանավորված է եղել այդ ընթացքում աղքատության մակարդակի նվազմամբ (բացառությամբ՝ 2020թ.-ի աղքատության մակարդակի)։ Համակարգում փաստագրված ընտանիքների գերակշիռ մասը նպաստառու է՝ փաստագրվածների թվում նպաստառու ընտանիքների մասնաբաժինը 2015-2021թթ. ընթացքում պահպանվել է 84-87 տոկոսի սահմաններում։ Այսինքն, համակարգն՝ ըստ իր չափորոշիչների, նպաստառու չի համարել սոցիալական աջակցության համար պետությանը դիմած ընտանիքների 13-16 տոկոսին։ Նպաստառու ընտանիքների հարաբերակցությունը՝ ըստ աղքատության միջին գծի աղքատ ընտանիքների քանակի նկատմամբ նույն ընթացքում տատանվել է 40-50 տոկոսի սահմաններում՝ 2019-2021թթ.-ին չգերազանցելով 42 տոկոսը։ Հետևաբար, ընտանիքների անապահովության գնահատման համակարգի շահառու են եղել ըստ սպառման ագրեգատի աղքատ ընտանիքների կեսից պակաս թվով ընտանիքներ։ Նպաստառու միջին ընտանիքին հատկացվող ամսական նպաստի չափը ծածկել է շահառու մեկ չափահասին հավասարեցված անձի հաշվով աղքատության միջին գծի միջինում 73 տոկոսը, իսկ ծայրահեղ աղքատության գծի՝ 130 տոկոսը։
2. Նկատի ունենալով 2020թ.-ին COVID-19-ով տնտեսության արգելափակումով պայմանավորված իրավիճակը, ինչպես նաև պետության կողմից ընտանիքներին տրամադրած հավելյալ սոցիալական աջակցության ծանրակշիռ միջոցները, աղքատության և ԸԿԲՈՒՆ-ի հասցեականության և ազդեցության գնահատականների համար որպես բազիսային տարի Հայեցակարգում դիտարկվել է 2019թ.-ը՝ վերոնշյալ գործոնների ազդեցությունները բացառելու համար։
3. 2019թ.-ին, ըստ սպառման ագրեգատի, աղքատ է եղել Հայաստանի Հանրապետության բնակչության 26.4 տոկոսը (ըստ աղքատության միջին գծի՝ ամսական 44,048 դրամ), այդ թվում՝ ծայրահեղ կամ պարենային աղքատ՝ 1.4 տոկոսը (ըստ աղքատության պարենային գծի՝ ամսական 23,763 դրամ)։ Նպաստառու է եղել ՀՀ բնակչության 12.6, իսկ ընտանիքների՝ 11.6 տոկոսը։ Նպաստառու բնակչության քանակը երկու անգամ փոքր է եղել ըստ սպառման ագրեգատի աղքատ բնակչության թվաքանակից և ինն անգամ գերազանցել է ծայրահեղ աղքատ բնակչության թվաքանակին։ Արդյունքում, նպաստառու է եղել նախքան նպաստ ստանալն աղքատ ընտանիքների ընդամենը 32 տոկոսը, այդ թվում՝ ծայրահեղ աղքատ ընտանիքների 80.9 տոկոսը։ Այսինքն՝ գործող անապահովության գնահատման համակարգն ապահովել է ծայրահեղ աղքատների բավական մեծ ծածկույթ՝ ի տարբերություն գործող համակարգով իր թիրախը հանդիսացող աղքատների։ Նպաստառու ընտանիքների թվում նախքան նպաստ ստանալը աղքատ է եղել 65.3 տոկոսը, այդ թվում՝ ծայրահեղ աղքատ է եղել 19.9 տոկոսը։
4. **Նպաստառու ընտանիքների 34.7 տոկոսը նույնիսկ նախքան նպաստ ստանալը եղել է ըստ սպառման ագրեգատի ոչ աղքատ**, ինչը համակարգի հասցեականության՝ ներառման խնդիրն է մատնանշում։ Եթե դիտարկենք ԸԿԲՈՒՆ-ի հասցեականությունն ըստ բնակչության սպառման դեցիլների, ապա **նպաստառու բնակչության միայն 62.1 տոկոսը եղել է բնակչության ամենաաղքատ 20 տոկոսից**։ Բնակչության ամենաաղքատ 20 տոկոսին է ուղղվել ԸԿԲՈՒՆ-ով բնակչությանը հատկացված գումարների 63.4 տոկոսը։ Գործող ԸԿԲՈՒՆ-ի հասցեականությունն, ըստ սպառման ագրեգատի, ծայրահեղ աղքատ բնակչության նկատմամբ 2019թ.-ին կազմել է ընդամենը 23.9 տոկոս (այսինքն՝ մինչ նպաստ ստանալը նպաստառու բնակչության ընդամենը 23.9 տոկոսն է 2019թ.-ին եղել ծայրահեղ կամ պարենային աղքատ)։ Իսկ ընտանեկան նպաստների տեսքով ծայրահեղ աղքատ ընտանիքներին հատկացվել է ԸԿԲՈՒՆ-ի միջոցով ընտանիքներին հատկացվող ընդհանուր գումարի ընդամենը 25.2 տոկոսը։ Հաշվի առնելով, որ ԸԿԲՈՒՆ նշանակելիս գնահատման հիմքը հանդիսանում է ոչ թե սպառումը, այլ եկամուտն ու ունեցվածքը, աղքատության և հատկապես ծայրահեղ աղքատության վրա ազդեցության և հասցեականության տեսանկյունից էական է դառնում նաև եկամտային հիմքով աղքատ և ծայրահեղ աղքատ ընտանքիների ներառման և եկամտային հիմքով ոչ աղքատ ընտանիքների բացառման հանգամանքը համակարգում։ 2019թ.-ին գործող համակարգում նպաստառու ընտանիքների թվում ըստ դրամական եկամուտների ծայրահեղ/պարենային նախանպաստային աղքատ է եղել ընդամենը 28 տոկոսը։ Այսպիսով, ԸԿԲՈՒՆ գործող համակարգի հասցեականությունը՝ ըստ դրամական եկամուտների ծայրահեղ աղքատ ընտանիքների նկատմամբ 2019թ.-ին կազմել է 28 տոկոս։ Իսկ ընտանեկան նպաստների տեսքով՝ ըստ դրամական եկամուտների ծայրահեղ աղքատ ընտանիքներին հատկացվել է ԸԿԲՈՒՆ-ի միջոցով ընտանիքներին հատկացված ընդհանուր գումարի ընդամենը 31.2 տոկոսը։ Եթե դիտարկենք ԸԿԲՈՒՆ-ի հասցեականությունն ըստ բնակչության դրամական եկամուտների դեցիլային խմբերի, ապա **նպաստառու բնակչության ընդամենը 50.3 տոկոսը 2019թ.-ին եղել է նախանպաստային բնակչության ամենաաղքատ 20 տոկոսից**։ Բնակչության ամենաաղքատ 20 տոկոսին է ուղղվել ԸԿԲՈՒՆ-ով բնակչությանը հատկացված գումարների 50.6 տոկոսը։
5. Եթե 2019թ.-ին ՀՀ բնակչությունը ԸԿԲՈՒՆ չստանար, ըստ աղքատության միջին գծի աղքատության մակարդակը երկրում կաճեր շուրջ 9.8 տոկոսով և փաստացի 26.4 տոկոսից կհասներ 29 տոկոսի։ Այդ թվում, եթե ՀՀ ընտանիքները ԸԿԲՈՒՆ չստանային, ըստ սպառման ագրեգատի ծայրահեղ աղքատ կլիներ բնակչության 3.8 տոկոսը։ Այսինքն, ԸԿԲՈՒՆ-ի ազդեցությամբ երկրում ծայրահեղ աղքատ բնակչությունը կրճատվել է 2.7 անգամ կամ 63 տոկոսով։ Աղքատության կրճատման առումով ԸԿԲՈՒՆ-ի ազդեցությունն այսպիսով բավական ցածր է, իսկ ծայրահեղ աղքատության կրճատման առումով բարձր։ Այնուամենայնիվ, **ծայրահեղ աղքատ բնակչության 37 տոկոսը նպաստառու լինելու պայմաններում մնացել է ծայրահեղ աղքատ**, ինչն էլ ընդգծում է գործող համակարգի անարդյունավետության խնդիրը:
6. Վերարտադրվող աղքատության կանխման տեսանկյունից էական է դիտարկել մանկական աղքատության ցուցանիշը, այն կարևորվում է իր հեռահար ոչ ցանկալի հետևանքներով: Երեխաների շրջանում աղքատության, այդ թվում նաև ծայրահեղ աղքատության մակարդակը Հայաստանում մշտապես բարձր է եղել բնակչության շրջանում աղքատության միջին մակարդակից։ 2019թ.-ին աղքատ է եղել 0-18 տարեկան երեխաների 33.6 տոկոսը, այդ թվում՝ ծայրահեղ աղքատ 2.3 տոկոսը։ Նպաստառու է եղել 0-18 տարեկանների 22.5 տոկոսը։ Նպաստառու երեխաների քանակը փոքր է եղել աղքատ երեխաների քանակից, կազմելով դրանց 67 տոկոսը, իսկ ծայրահեղ աղքատ երեխաների քանակին գերազանցել է 9.8 անգամ։ Նպաստառու երեխաների թվում նախքան նպաստ ստանալը աղքատ է եղել 74.9 տոկոսը, այդ թվում՝ ծայրահեղ աղքատ է եղել 27.2 տոկոսը։ Այսպիսով, գործող ԸԿԲՈՒՆ-ի հասցեականությունն՝ ըստ սպառման ագրեգատի, ծայրահեղ աղքատ 0-18 տարեկան երեխաների նկատմամբ 2019թ.-ին կազմել է ընդամենը 27.2 տոկոս։ **Նպաստառու երեխաների 25.1 տոկոսը** նույնիսկ նախքան նպաստ ստանալը եղել է ըստ սպառման ագրեգատի ոչ աղքատ, ինչը համակարգի ներառման սխալն է՝ երեխաների համար։ Նպաստների հասցեականությունը երեխաների նկատմամբ փոքր-ինչ բարձր է ընդհանուր բնակչության նկատմամբ եղած հասցեականությունից՝ այնուամենայնիվ մնալով ընդհանուր առմամբ ոչ բարձր։ Եթե 2019թ.-ին ՀՀ երեխաները ԸԿԲՈՒՆ չստանային, ըստ աղքատության միջին գծի աղքատության մակարդակը նրանց շրջանում կաճեր շուրջ 13.4 տոկոսով և փաստացի 33.6 տոկոսից կհասներ 38.1 տոկոսի, այդ թվում ծայրահեղ աղքատության մակարդակը կաճեր 3 անգամ և փաստացի 2.3 տոկոսից կհասներ 7.1 տոկոսի։ Այսինքն՝ երեխաների շրջանում ԸԿԲՈՒՆ ազդեցությունը ևս փոքր-ինչ բարձր է ընդհանուր բնակչության նկատմամբ ունեցած ազդեցությունից։
7. «Սոցիալական աջակցության մասին» օրենքի 36.3-րդ հոդվածի 2-րդ մասով սահմանվել է, որ ընտանիքների անապահովության գնահատման կարգը պետք է մշակվի, իսկ դրանում ներառվող՝ ընտանիքի անապահովության բնութագրիչներն ու դրանց կշիռներն ընտրվեն՝ հաշվի առնելով ՎԿ ՏՏԿԱՀ արդյունքները։ ՎԿ ՏՏԿԱՀ տվյալների հիման վրա պետք է որոշվեն ընտանիքների բարեկեցության կամ անապահովության հիմնական բնութագրիչները և դրանց ազդեցության գործակիցները։ Ելնելով դրանից անապահովության գնահատման կարգը կամ բանաձևը պետք է ապահովեր շատ ավելի մեծ հասցեականություն և ներառման փոքր սխալ։ Մյուս կողմից, աղքատության ու ծայրահեղ աղքատության կրճատման տեսանկյունից ԸԿԲՈՒՆ-ի փոքր ազդեցությունը վկայում է նպաստի չափի որոշման կարգի և թիրախային բնակչության ծածկույթի հիմնախնդիրների մասին։ Ընտանիքների անապահովության գնահատման կարգն ըստ այդմ պետք է վերանայվի (սրբագրվի) յուրաքանչյուր տարի։ Սակայն գործնականում ստացվող տվյալների հիման վրա գնահատման կարգի ճշգրտումների մեթոդաբանություն և պարտադիր ընթացակարգ սահմանված չէ։ Ուստի, գնահատման համակարգում այս ընթացքում տեղի ունեցած փոփոխությունները բնակչության կենսամակարդակի իրավիճակի իրական փոփոխությունների հետ կապող մեխանիզմները և ընթացակարգերը հստակ չեն և թույլ են։ Վերջին տարիներին արված փոփոխությունները վերաբերել են անցողիկ միավորի իջեցմանը (2019թ.-ին 30.0-ից 28.0)՝ պայմանավորված կենսաթոշակների բարձրացմամբ անապահովների բացառման ռիսկի նվազեցման ցանկությամբ (ռիսկն ինքնին հասցեականության տեսանկյունից գնահատված չի եղել)։ Ներկայումս գործող բանաձևում ներառված բացառող գործոնները առաջացնում են նպաստի իրավունք չստացած ընտանիքների կողմից «Սոցիալական աջակցության մասին» օրենքով սահմանված խորհուրդներին ներկայացվող բողոքարկումների ու վերջիններիս կողմից դրական լուծումներ տալու դեպքերի մեծ քանակություն, ինչը վկայում է բացառող գործոնների ու դրանց սահմանաչափերի վերանայման անհրաժեշտութան մասին։
8. Անապահովության գնահատման գործող կարգը և բանաձևը տարբերակում են նպաստի իրավունք ստանալու հնարավորությունը՝ ելնելով ընտանիքի բնակության վայրի տարածքային ու աշխարհագրական բնութագրից, որոշակի՝ անապահովության միավորը բարձրացնող գործակիցներ վերագրելով այն ընտանիքներին, որոնք բնակվում են սահմանամերձ ու բարձր լեռնային բնակավայրերում։ Այս մոտեցումը ընտանիքի անապահովության գնահատականին (միավորին) ավելացնում է բնակավայրի խոցելիության որոշակի ինտուիտիվ գնահատական (տարածքային գործոնը հիմնավորված չէ աղքատության հետ կոռելյացիոն վերլուծությամբ), այդպիսով տարածքային զարգացման քաղաքականության հիմնախնդիրները բերելով սոցիալական աջակցության դաշտ՝ իրականում այս գոտիներում խրախուսելով պասիվ նպաստառությունը։ Բացի այդ, այս մոտեցումն առաջացնում է նույնչափ անապահով ընտանիքների նպաստի իրավունքի ստացման հավանականության անհավասարություն՝ ելնելով ընտանիքի բնակության վայրից։
9. Համակարգն ունի վերածածկեր նպաստների այլ տեսակների հետ կամ բավարար մշակված չէ մյուս նպաստների հետ փոխլրացման սկզբունքը։ Միաժամանակ համակարգը չի ապահովում եռամսյակային հրատապ օգնության տրամադրման ճկունությունը։ Վերջինս գործնականում ոչ թե լուծում է հրատապ օգնության հարց, այլ ծածկում է անապահովության գնահատման համակարգի հասցեականության բացթողումները։
10. Անապահովության գնահատման բանաձևի մեջ ներառված անուղղակի ցուցանիշների կշիռները գերակշռորեն սահմանվում են ինտուիտիվ կերպով և ընտանիքները անապահովության շատ ավելի մեծ միավոր են ստանում ելնելով ընտանիքի անդամների սոցիալական կարգավիճակից՝ դրանց եկամուտների իրական մակարդակի հետ կապված միավորի համեմատ, ինչը հնարավոր է դարձնում աղքատության գծից բավական բարձր շնչային եկամուտ ունեցող ընտանիքներին նպաստի իրավունք տալը (օրինակ՝ միայնակ չաշխատող կենսաթոշակառու կարգավիճակ ունենալը ապահովում է համակարգում ընդգրկում մինչև անգամ 109,000 դրամ ամսական եկամուտ ունենալու դեպքում, ինչը գերազանցում է աղքատության միջին գիծը 2.5 անգամ, իսկ պարենային գիծը՝ 4.5 անգամ)։ Արդյունքում համակարգն ավելի է կարևորում ըստ սոցիալական կարգավիճակի ինտուիտիվ խոցելիությունը, քան իրական եկամուտներն ու կենսամակարդակը։ Հաշվի առնելով, որ Կառավարության 2021-2026թթ․ ծրագրով նպատակադրվում է բանաձևում ներառված կարգավիճակներ ունեցող անձանց մեծ մասի եկամուտների զգալի ավելացում (կենսաթոշակներ, աշխատավարձեր, նպաստներ), ուստի կարգավիճակ ունենալու փաստի ազդեցությունը ընտանիքի կենսամակարդակի վրա գնալով փոքրանում է, իսկ ակտիվներն ու եկամուտը՝ կարևորվում։ Կարգավիճակների վրա մեծապես հիմնված անապահովության գնահատումը մեծ բացասական ազդեցություն ունի համակարգի հասցեականության և արդյունավետության վրա։ Սոցիալական կարգավիճակի նշանակալիության հետևանքով ընտանիքները հակված են լինում աղճատել ընտանիքի կազմի մասին իրական տվյալներն այնպես, որ համակարգի համար տեսանելի են լինում խոցելիություն ունեցող և գնահատման համակարգով անապահովության բարձր միավոր ստացող ընտանիքի անդամները, իսկ սոցիալական խոցելիություն չունեցող և ֆորմալ եկամուտներ ունեցող անդամները մնում են չհաշվառված։ Մյուս կողմից ընտանիքի անդամներին բնակության հասցեում չհաշվառելը և վարչական տվյալներում բազաներում նրանց մասին տվյալների հայտնաբերումը խոչընդոտելը մշտական ռիսկ է ցանկացած գնահատման համակարգերի համար։ Այս հնարավորությունը պայմանավորված է բնակչության պետական ռեգիստրի տեղեկատվական համակարգում հաշվառման և փաստացի բնակության վայրի անհամապատասխանությունից, որը պահանջում է ինստիտուցիոնալ լուծում։ Ընտանիքի կազմի որոշման բարդությունները համակարգը չարաշահելու ռիսկեր է առաջացնում՝ ինչպես ոչ բարեխիղճ աշխատողների, այնպես էլ քաղաքացիների կողմից։ Ռիսկի կառավարումը հնարավոր է միայն պետական ռեգիստրի քաղաքականության վերանայման, ինչպես նաև օրենսդրության և գործնական իրականության միջև անհամապատասխանությունները շտկելու միջոցով։
11. Մարդու սոցիալական կարգավիճակների զգալի մասը ժամանակի մեջ դանդաղ է փոխվում, կամ չի փոխվում (հաշմանդամություն, կենսաթոշակառու լինել, 0-18 տարեկան երեխա լինել և այլն)։ Այս հանգամանքը՝ զուգակցվելով անձի կարգավիճակին տրվող բարձր կշիռների հետ, ապահովում է ԸԿԲՈՒՆ ստացող ընտանիքների մի զգալի մասի «երկարակեցությունը» համակարգում։ Օրինակ՝ 2021թ.-ի 3-րդ եռամսյակի դրությամբ նպաստառու ընտանիքների մեկ քառորդից քիչ ավելին՝ 26.3 տոկոսը նպաստառու է եղել դեռևս 2015թ.-ի հունվարին։ Այդ թվում՝ սոցիալական նպաստ ստացողների 37.1, եռամսյակային հրատապ օգնություն ստացողների՝ 18.5, իսկ ընտանեկան նպաստ ստացողների՝ 22.4 տոկոսը։ 2021թ. դրությամբ 15–20 տարվա «երկարակեցությամբ» նպաստառու ընտանիքների թիվը կազմել է ընդհանուր նպաստառուներից 11% (6826), իսկ 3-5 տարին՝ 29% (18446), մինչև 3 տարին՝ 34% (26798)։ Այս տվյալները մարտահրավեր են համակարգի արդյունավետությանը և պահանջվում է լրացուցիչ մեխանիզմների ներդրում աղքատության վերարտադրման կանխման նպատակով՝ աշխատունակ և ոչ խոցելի անդամ ունեցող ընտանիքներին համակարգից 3 տարվա ընթացքում դուրս բերելու հնարավորությունը բարձրացնելու միջոցով։
12. Աղքատության վերարտադրման կանխման նպատակով լրացուցիչ մեխանիզմների ներդրման իմաստով էական է ընտանիքներին նպաստ տրամադրելուն զուգահեռ սոցիալական այլ ծառայություններ և հատկապես զբաղվածության ապահովման միջոցառումներ և ծրագրեր առաջարկելը։ Գործող համակարգը թույլ է կապված զբաղվածության ապահովման համակարգի հետ, այն չունի պարտադիր պահանջներ ընտանիքի աշխատանքային տարիքի աշխատունակ (1-ին և 2-րդ խմբի հաշմանդամություն չունեցող անձ) անդամից։ 2021թ.-ի 3-րդ եռամսյակի դրությամբ նպաստառու բնակչության ամենամեծ մասնաբաժինն ունեցել են աշխատանքային տարիքի (18-64 տարեկան) անձինք (նպաստառու բնակչության 45.8 տոկոսը)։ Վերջիններիս ընդամենը 6.2 տոկոսն է եղել գործնականում ոչ աշխատունակ՝ 1-ին կամ 2-րդ խմբի հաշմանդամություն ունեցող, 7.5 տոկոսն աշխատող անձ է եղել, իսկ 2.5 տոկոսը՝ գործազուրկ։ Նպաստառու ընտանիքներում հաշվառված են իրականում որևէ խոցելիություն չունեցող, խնամքի տակ 0-5 տարեկան երեխա չունեցող, 42,410 աշխատանքային տարիքի անձինք, որոնց 61 տոկոսը գյուղաբնակ է, 8 տոկոսը՝ Երևանաբնակ, իսկ 31 տոկոսն ապրում է ՀՀ այլ քաղաքներում։ Դրանցից միայն 9.4 տոկոսն է, որ ունի գործազուրկի կարգավիճակ։ Այս անձանց տնտեսական ակտիվությունը որևէ կերպ գործող համակարգում չի խրախուսվում, ինչի արդյունքում այս անձինք կարող են երկար ժամանակ, ընտանիքի մյուս անդամների կարգավիճակների ու ընտանիքի աշխատանքային եկամուտները չավելացնելու պայմաններում, լինել նպաստառու։ Որպես արդյունք նպաստառու ընտանիքների մեկ քառորդից ավելին «երկարակյացներ» են (3 տարուց ավելի)՝ 23,738 ընտանիք։ Այդ ընտանիքների 12.5 տոկոսը բաղկացած է միայն աշխատանքային տարիքի 1-ին կամ 2-րդ խմբի հաշմանդամություն չունեցող անդամներից, իսկ 67 տոկոսում առկա է առնվազն մեկ աշխատանքային տարիքի տնտեսական ակտիվացման ենթակա անձ։ Վերոնշյալ անձինք ունեն զբաղվածության ծրագրերի (այդ թվում՝ մասնագիտական ուսուցման՝ մասնագիտացում, վերամասնագիտացում, որակավորման բարձրացում) կարիքներ, որոնք մնում են չհասցեագրված։ 2019թ.-ին, գործող զբաղվածության պետական գործակալության տվյալներով, այդ տարվա ընթացքում գործակալության տարածքային կենտրոններում գրանցված անձանցից աշխատանքի է տեղավորվել 10,117 մարդ (տվյալը ներառում է ոչ միայն զբաղվածության գործակալության ուղիղ աշխատանքի արդյունքը, այլ մարդկանց սեփական ուժերով աշխատանք գտնելու կամ մասնավոր գործակալությունների ջանքերով աշխատանք գտնելու ցուցանիշը)։ Սոցիալական պաշտպանության համակարգում զբաղվածության տարբեր ծրագրերին 2015-2018թթ.-ին ուղղված պետական ծախսերն անվանական մեծությամբ նվազման միտում են ունեցել, 2015թ.-ի 2.4 մլրդ դրամից 2018թ.-ին հասնելով 1.6 մլրդ դրամի։ Ընդամենը պետական ծախսերի նկատմամբ նրանց մասնաբաժինը ևս նվազել է։ 2019-2021թթ. ընթացքում դրանք ունեցել են աճման միտում՝ 2021թ.-ին մոտենալով 2015թ.-ի մակարդակին, սակայն դրանց մասնաբաժինը պետական ծախսերի ընդհանուր թվում պահպանվել է 0.11 տոկոսի սահմանում։

**Աղյուսակ 2․ Սոցիալական պաշտպանության համակարգում զբաղվածության տարբեր ծրագրերին 2015-2022 թթ.-ին ուղղված պետական ծախսեր**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2015** | **2016** | **2017** | **2018** | **2019** | **2020** | **2021** | **2022** |
| Զբաղվածության ծրագրերին ուղղված պետական ծախսեր, մլրդ․ դրամ | 2․4 | 2․3 | 2․0 | 1․7 | 1․7 | 2․0 | 2․1 | 1․6 |
| Պետական ծախսերի նկատմամբ, տոկոս | 1․7 | 1․7 | 0․15 | 0․11 | 0․11 | 0․11 | 0․11 | 0․07 |

Աղբյուր՝ Պետական բյուջեի հաշվետվություններ 2015-2021թթ., ՀՀ պետական բյուջեի մասին օրենք

1. 2022թ.-ին նախատեսված էր զբաղվածության ծրագրերին ուղղել 1․6 մլրդ դրամ, ինչը կազմում է պետական բյուջեի ծախսերի **0.07** տոկոսը, իսկ սոցիալական պաշտպանության ոլորտի ծախսերի՝ **0.27** տոկոսը։ 2022թ․զբաղվածության ծրագրերին ուղղված ճշտված բյուջեն կազմել է 1.4 մլրդ դրամ։ Ծախսվող միջոցների այսպիսի կշիռն արդյունավետ ազդեցության հնարավորություն ապահովել չի կարող։
2. Սոցիալական տրանսֆերտների ազդեցության տեսանկյունից կարևորվում է այդ ոլորտին ուղղվող պետական ծախսերի մեծությունը։ Սոցիալական պաշտպանության ոլորտին ուղղվող պետական ծախսերը (առանց առողջապահության և կրթության ոլորտներին տրամադրվող այն ծախսերի, որոնք ուղղված են հատկապես բնակչության խոցելի խմբերին և համապատասխան նախարարությունների կառավարման շրջանակում են) շարունակաբար կազմում են պետական բյուջեի ծախսերի 27-28 տոկոսը, իսկ ՀՆԱ-ի՝ 7-8 տոկոսը։ Սոցիալական պաշտպանության ոլորտին հատկացվող պետական ծախսերի գերակշիռ մասը՝ մոտ 70 տոկոսը, տրամադրվում է տարբեր տեսակի կենսաթոշակների վճարմանը։ ԸԿԲՈՒՆ-ին ուղղվող պետական ծախսերը 2015-2022թթ. ընթացքում անվանական արտահայտությամբ նվազել են շուրջ 16 տոկոսով, 2021թ.-ին կազմելով ՀՆԱ-ի 0.5 տոկոսը, պետական բյուջեի ծախսերի՝ 2 տոկոսը, իսկ սոցիալական պաշտպանության ոլորտի ծախսերի՝ 7.3 տոկոսը։ 2022թ.-ին ԸԿԲՈՒՆ-ին հատկացվել է պետական բյուջեի ծախսերի ընդամենը 1.4 տոկոսի չափ գումար, ինչը կազմում է սոցիալական պաշտպանության ոլորտի ծախսերի ընդամենը 5.2 տոկոսը։ Նկատի ունենալով աղքատության մակարդակի վերջին տարիների աճը և ընտանիքին տրամադրվող նպաստի չափ/աղքատության շեմ հարաբերակցությունը, միջոցների այս ծավալով տրամադրումը համակարգին արդյունավետ ելք՝ ԸԿԲՈՒՆ-ի նպատակի հասանելիության տեսանկյունից, չի կարող ապահովել։ Մյուս կողմից, ըստ կառավարության 2021-2026թթ․ ծրագրի, նախատեսվում է ընդլայնել նաև անապահով ընտանիքներին սոցիալական ծառայությունների տրամադրումը, ինչի իրականացումը նույնպես կախված է դրանց տրամադրվող միջոցներից։ Ըստ գնահատականների, 2019թ.-ին ոչ դրամական տեսքի սոցիալական ծառայությունների տրամադրմանն ուղղված միջոցները կազմել են սոցիալական պաշտպանության համար նախատեսված ֆինանսական միջոցների ընդամենը 3.2 տոկոսը։

**Աղյուսակ 3․ ԸԿԲՈՒՆ-ին ուղղվող պետական ծախսերի շարժը 2015-2022թթ.-ին**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2015** | **2016** | **2017** | **2018** | **2019** | **2020** | **2021** | **2022** |
| ԸԿԲՈՒՆ-ին ուղղված պետական ծախսեր, մլն․ դրամ | 36,575 | 38,362 | 39,498 | 39,498 | 37,698 | 37,227 | 36,680 | 30,474 |
| *Ինդեքս, 2015=100* | *100,0* | *104.9* | *108.0* | *108.0* | *103.1* | *101.8* | *100.3* | *84.5* |
| ՀՆԱ նկատմամբ, % | 0.7 | 0.8 | 0.7 | 0.7 | 0.6 | 0.6 | 0․5 | 0.36 |
| Պետական բյուջեի ծախսերի նկատմամբ, % | *2.6* | *2.6* | *2.6* | *2.7* | *2.3* | *2.0* | *1.8* | *1.4* |
| Պետական բյուջեի՝ սոցիալական պաշտպանության ծախսերի նկատմամբ, % | *9.5* | *9.7* | *9.7* | *9.5* | *8.3* | *6.8* | *5.9* | *5.0* |

1. Գործող համակարգի հիման վրա, հիմնականում նպաստառու ընտանիքներին երաշխավորվում են նաև այլ գերատեսչությունների կողմից տրամադրվող սոցիալական ծառայություններ՝ անվճար կամ արտոնյալ հիմունքներով, մասնավորապես՝ պետության կողմից երաշխավորված ամենամյա առողջապահական պետական նպատակային ծրագրերի շրջանակներում անվճար բժշկական օգնություն ու սպասարկում կամ ուսանողական նպաստի ձևով ուսման վճարի մասնակի փոխհատուցում ՝ սահմանված զեղչերի շրջանակում։
2. Այսպիսով, ԸԿԲՈՒՆ-ի հասցեականության և արդյունավետության բարձրացման նպատակով վերանայման կարիք ունեն ոչ միայն անապահովության գնահատման մեթոդաբանությունը, այլև դրա միջոցով վճարվող տրանսֆերտների ծավալը և սահմանված չափը, համակարգի փոխկապվածությունը սոցիալական այլ՝ ոչ դրամական ծառայությունների, հատկապես զբաղվածության համակարգի հետ։ Միաժամանակ վերանայման կարիք ունեն զբաղվածության խթանման գործողությունների և ծրագրերի՝ հատուկ անապահով ընտանիքների անդամներին ուղղված թիրախավորումը, դրանց ընթացակարգերը և դրանց համար նախատեսված բյուջետային միջոցների ծավալները։
3. Սոցիալական ծառայությունների տրամադրման արդյունավետության հարցում էական գործոն է տեղեկատվական համակարգը։ Անապահովության գնահատման «Նպաստ» տեղեկատվական համակարգը ստեղծվել է 1995 թվականին, ներկայումս բաղկացած է ՀՀ ԱՍՀՆ միասնական սոցիալական ծառայության (այսուհետ՝ ՄՍԾ) 49 տարածքային կենտրոններում լրացվող առանձնացված տեղեկատվական բազաներից, ունի ժամանակավրեպ ճարտարապետություն, ֆունկցիոնալության զարգացման խիստ սահմանափակ հնարավորություններ։ Առանձնացված տեղեկատվական բազաներով հավաքագրվող տվյալները միավորվում և մշակվում են կենտրոնացված կերպով։ Միաժամանակ, ընտանիքի սոցիալական գնահատման ժամանակ կիրառվում և համադրվում են այնպիսի տվյալներ, որոնք ձևավորվում են երկրում գործող տարբեր գերատեսչությունների, ինչպես նաև կազմակերպությունների տեղեկատվական շտեմարաններում։ «Նպաստ» տեղեկատվական համակարգը կապված է և համադրվում է 10-ից ավելի շտեմարանների տվյալների հետ։ Տվյալները, սակայն միշտ չէ, որ ստացվում են առցանց ու ինքնաշխատ և անհրաժեշտ պարբերականությամբ: Արդյունքում համադրման գործընթացը գրեթե ձեռագործ բնույթ ունի։ Վերջին հանգամանքով պայմանավորված է ևս մեկ խնդրահարույց հետևանք՝ նպաստի նշանակումը նախորդում է տվյալների համադրումների իրականացման միջոցով թարմ վարչական տվյալների ամփոփմանը, որի հետևանքով նշանակված նպաստի հետգանձման կարիք է առաջանում (ըստ 2021 թվականի 7 ամիսների հաշվարկի, հետգանձման ենթակա է եղել շուրջ 193 մլն դրամ վճարված նպաստ կամ փաստացի վճարված գումարի շուրջ 1.1 տոկոսը)։ Վարչական տվյալների թվայնացված և արագ ստացման եղանակով համակարգի դեպքում հնարավոր կլինի կրճատել ժամանակավրեպ որոշումները և դրանց հետևանքով կրած ֆինանսական կորուստները։
4. Ամփոփելով ընտանիքների անապահովության գնահատման ներկայիս համակարգի հիմնախնդիրները, կարելի է առանձնացնել հետևյալ հիմնականները՝

ա․ցածր հասցեականություն՝ աղքատ, թե՛ ծայրահեղ աղքատ բնակչության, այդ թվում՝ երեխաների ներառման տեսանկյունից,

բ․ ցածր արդյունավետություն՝ աղքատության կրճատման տեսանկյունից և համեմատաբար ավելի բարձր արդյունավետություն՝ ծայրահեղ աղքատության կրճատման տեսանկյունից,

գ․ ներառման սխալների մեծ հնարավորություն՝ նյութական աղքատության բարձր մակարդակի պայմաններում ոչ աղքատ բնակչության ներառման տեսանկյունից,

դ․ անապահովության գնահատման բանաձևում ընտանիքի անդամների սոցիալական կարգավիճակի վրա հիմնված խոցելիության ինտուիտիվ գնահատման (ինչպես նաև տարածքային/աշխարհագրական սկզբունքի ինտուիտիվ օգտագործման) գերագնահատում, ինչն առաջ է բերում ընտանիքների եկամուտների գնահատականի երկրորդայնություն և այդ պատճառով՝ նպաստի իրավունք ստանալու անհավասար պայմաններ,

ե․ անապահովության գնահատման բանաձևի, դրա մեջ մտնող ցուցանիշների և դրանց կշիռների պարբերական վերանայման և երկրում բնակչության կենսապայմանների փոփոխության արտացոլման անհրաժեշտություն, սակայն դրա հստակ ընթացակարգերի բացակայություն,

զ․ բացառող գործոնների և դրանց շեմերի վերանայման անհրաժեշտություն՝ հաշվի առնելով տնտեսական ակտիվացման խթանների ապահովումը,

Է․ աշխատանքը խթանելու մեխանիզմների բացակայություն՝ աշխատունակ բնակչության բարձր համամասնությամբ և երկարաժամկետ ներառում պասիվ նպաստի համակարգում,

ը․ ակտիվացման պայմանների և ինտեգրված սոցիալական ծառայությունների (զբաղվածության ապահովման կամ խրախուսման, ինչպես նաև սոցիալական հմտությունների և վերականգնողական ծառայությունների) միջոցով կարիքներին համալիր արձագանքման համակարգի բացակայություն, զուտ դրամական և անհամարժեք աջակցության հետևանքով վերարտադրվող աղքատություն,

թ․ հրատապ արձագանքի համակարգի աղճատվածություն, կանխարգելիչ հրատապ միջոցառումների բացակայություն,

ժ․ ԸԿԲՈՒՆ-ի անբավարար ֆինանսավորում, ինչպես նաև անապահով ընտանիքների համար թիրախային զբաղվածության ծրագրերի բացակայություն, թույլ կապ զբաղվածության ծրագրերի հետ,

ժա. Նպաստի և այլ սոցիալական ծառայությունների տրամադրման մեկ շեմի առկայություն, որը հանգեցնում է «մեկ ընտանիքին ամեն ինչ, մյուսներին՝ ոչինչ» երևույթին.

ժբ․ արդիական տեղեկատվական համակարգի բացակայություն և սոցիալական պաշտպանության ոլորտի տեղեկատվական շտեմարանների և արտաքին վարչական շտեմարանների հետ ավտոմատացված փոխգործելիության թույլ մակարդակ,

ժգ․ ընտանիքի իրական կազմի որոշման թույլ մեխանիզմներ՝ վարչական տվյալների և փաստացի իրավիճակի անհամապատասխանության հետևանքով,

ժդ․ միջգերատեսչական ուղղորդման մեխանիզմների, աջակցության ցանցի համագործակցության կայուն և հաստատուն պրակտիկայի բացակայություն,

ժե․անարդյունավետ և կոռուպցիոն տեսանկյունից բարձր ռիսկայնությամբ վարչարարության առկայություն և սոցիալական աշխատանքի ստանդարտ գործողությունների ընթացակարգերի ու հիմնական կատարողական ցուցանիշների համակարգի, դրանց մշտադիտարկման և գնահատման համակարգի, ծառայության տրամադրման որոշման նկատմամբ վերահսկողության ոչ բավարար մակարդակ։

## 9. Անապահովության գնահատման մեթոդների միջազգային փորձի համառոտ նկարագիրը

1) Անապահովության գնահատումն իրականացվում է սոցիալական աջակցության հասցեական ծրագրեր իրականացնելու համար.

2) Հասցեական ծրագրերն իրականացվում են սոցիալապես անապահով, աղքատ կամ սակավ ապահովված կամ կարիքավոր ընտանիքների կամ անձանց համար.

3) Հասցեական ծրագրերի հայտնի սխալներն են՝

ա. ներառման սխալ. շահառուն կարիք չունի, աղքատ կամ կարիքավոր չէ, բայց ծրագրում ընդգրկվել է,

բ. բացառման սխալ. աղքատ կամ կարիքավոր ընտանիքները կամ անձինք ընդգրկված չեն ծրագրում (այդ ընտանիքների կամ անձանց տվյալները չեն բավարարում տվյալ ծրագրի համար սահմանված պահանջներին),

1. Հասցեական ծրագրերում շահառուների իրավունակությունը որոշելու համար համաշխարհային պրակտիկայում սոցիալական աջակցության, այդ թվում՝ դրա դրամական ձևերի տրամադրման համար օգտագործվող համակարգերը սովորաբար հենվում են հնարավոր շահառուների միջոցների ստուգման (Means Testing, այսուհետ՝ MT) տարբեր մեթոդների կիրառման և այդ միջոցների որոշակի սահմանաչափերի սահմանման հիման վրա նպաստի իրավունքի ու չափի որոշման տեխնիկայի վրա։ Համաշխարհային պրակտիկայում կիրառվում են MT-ի 4-5 հիմնական մեթոդներ կամ իրենց միախառնված տարբերակները՝ միջոցների փաստագրված ստուգում (Veryfied Means Test–VMT), միջոցների մոտարկված ստուգում՝ (Proxy Means Test-PMT), հիբրիդային կամ խառը մեթոդ՝ (Hybrid Means Test-HMT), համայնքի վրա հիմնված (Community Based Testing), խմբային՝ ըստ սոցիալական խմբերի կատեգորիաների (Categorical), աշխարհագրական (Geographic): Այս մեթոդներն ունեն մի շարք նմանություններ, իսկ դրանց առանձնահատկություններն ու տարբերությունները ձևավորվում են անապահովության մակարդակը որոշելու համար կիրառվող հիմնական չափորոշիչների շեշտադրումներից։
2. Զարգացած երկրներում, որոնցում ստվերային տնտեսությունը, ոչ ֆորմալ զբաղվածությունն ունի փոքր ծավալ, սովորաբար ներդրվում է եկամուտների և սպառողական ծախսերի համատարած հայտարարագրման համակարգ, հիմնականում կիրառվում է փաստագրված միջոցների ստուգման մեթոդը (Verified Means Testing՝ VMT): Այս մեթոդը հիմնվում է վարչարարական տվյալների շտեմարանների համապարփակ և փոխկապակցված համակարգի օգտագործմամբ ընտանիքի բոլոր անդամների ֆորմալ եկամուտների և ակտիվների ստուգման վրա՝ ընտանիքի սոցիալական աջակցության իրավունքը և նպաստի չափը որոշելու համար։ Այնուամենայնիվ, նույնիսկ այս երկրներում տվյալ մոտեցումը հաճախ քննադատվում է ներառման սխալների պատճառով։ Ամեն դեպքում, այս մոտեցումն ապահովում է փոքր տրանսակցիոն ծախսեր՝ համակարգը աշխատեցնելու համար և ըստ երևույթին, հիմնավորվում է, որ խնայված տրանսակցիոն ծախսերը ավելին են, քան ներառման սխալների հետևանքով կորուստները։ Երկրների մի զգալի մասում կիրառվում է նվազագույն երաշխավորված սպառողական շեմի և ամբողջ ընտանիքի եկամուտի համեմատության միջոցով դրանց տարբերության վճարման գործիքը։ Այս տիպի երկրներում որոշ դեպքերում կարող է օգտագործվել նաև միջոցների պատահական ստուգման (Randomized Means Testing) մեթոդը, որն ըստ էության, VMT-ի ավելի քիչ ծախսատար տարբերակ է։ Այն կարող է ապահովել ողջամիտ ճշգրտություն՝ միաժամանակ պահանջելով ավելի քիչ տրանսակցիոն ծախսեր՝ տնային տնտեսությունների միջոցների՝ եկամուտների ու ակտիվների ստուգման համար: Սոցիալական աջակցության տրամադրման իրավունքը որոշելու համար ստուգվում են ոչ թե դրա համար դիմած բոլոր ընտանիքների միջոցները, այլ մանրակրկիտ ստուգվում են տնային տնտեսությունների միայն պատահականորեն ընտրված փոքր ընտրանքի՝ նմուշի միջոցները: Մեթոդի արդյունավետությունը կարող է ամրապնդվել թերի տեղեկատվության տրամադրման համար որոշ պատժամիջոցների կիրառմամբ:
3. Հայաստանի Հանրապետությունում 2023 թվա­կանի հուն­­վարի 1-ից մինչև 2025 թվականը ներառյալ երեք փուլերով ներդրվում է Հայաստանի Հանրապետության ռեզիդենտ հան­դի­սացող Հայաստանի Հանրապետության քաղա­­­քա­ցիների բացառությամբ՝ անչափահասների եկամուտների համընդհանուր հայտա­րա­րա­գրման համակարգ: Ոչ գյուղատնտեսական ոլորտում ոչ ֆորմալ զբաղվածության մակարդակը 2020թ․-ին կազմել է 15.3 տոկոս։ Գյուղացիական տնտեսությունները, որոնք ունեն սեփականաշնորհված արտադրության միջոց՝ հող, և զբաղվում են գյուղատնտեսական արտադրությամբ, ֆորմալացված չեն որպես ձեռնարկատերեր (փոքր բացառությամբ), չեն վարում հաշվապահություն, չի որոշվում դրանց սահմանային եկամտաբերությունը։ Ուստի դրանց եկամուտը չի փաստագրվում և հարկվում, պահելով նրանց այդ եկամուտները ոչ ֆորմալ դաշտում։ Այդ պատճառով ընդհանուր առմամբ Հայաստանում ոչ ֆորմալ զբաղվածության մակարդակը կազմում է 35.2 տոկոս։ Միևնույն ժամանակ, վարչարարական տվյալների շտեմարանները բավականաչափ ինֆորմատիվ և փոխկապակցված չեն։ Ուստի, Հայաստանի պարագայում միջոցների ստուգման VMT մեթոդների կիրառումը բավական խնդրահարույց է, քանի դեռ այս խոչընդոտները չեն վերացվել համապատասխան բարեփոխումների իրականացման միջոցով։
4. Այն երկրներում, որտեղ եկամուտների համատարած հայտարարագրում ներդրված չէ, ստվերային տնտեսությունն ու զբաղվածությունը մեծ են, ընտանիքների բարեկեցության գնահատման և սոցիալական աջակցության տրամադրման համար միջազգային պրակտիկայում սովորաբար օգտագործում են միջոցների մոտարկված ստուգման մեթոդը։ Այս մեթոդը հիմնված է ընտանիքների բարեկեցության մակարդակը մոտարկող ցուցանիշների որոշման, էկոնոմետրիկ մոդելավորման կամ այլ մեթոդներով ընտանիքի բարեկեցության վրա դրանց ունեցած ազդեցության գործակիցների ստացման և ընտանիքի բարեկեցության/անապահովության մակարդակը մոտարկող գնահատականի ստացման վրա։ Այսպիսի մոտեցումը հիմնականում հենվում է տվյալ երկրում գոյություն ունեցող տվյալների հավաքագրման մեխանիզմների վրա։ Որպես այդպիսին սովորաբար ծառայում են տնային տնտեսությունների կենսապայմանների ընտրանքային հետազոտությունները, որոնց միջոցով որոշվում են ընտանիքների բարեկեցության/անապահովության հիմնական կոռելյանտները և դրանց ազդեցության գործակիցները։ Սակայն, պետք է նկատի ունենալ, որ ընտրանքային հետազոտությունները ունեն սխալանք՝ ընտրանքի ձևավորման, իրականացման, հրաժարումների լրացման, տվյալների հավաքագրման ու մուտքագրման բոլոր փուլերում և միևնույն է, առաջանում է փաստերի ստուգման անհրաժեշտություն։ Այս պարագայում համակարգն ունենում է բավական մեծ տրանսակցիոն ծախսեր՝ ամեն դեպքի/ընտանիքի մոտարկող ցուցանիշների ու իրական բարեկեցության մակարդակի ճշգրտման համար՝ տունայցեր, գնահատումներ, ճշգրտումներ և այլն։ Դրանով պայմանավորված ավելանում է համակարգի կողմից սուբյեկտիվ գնահատականների ռիսկը։ Մյուս կողմից, ավելանում է հնարավոր շահառուների կողմից իրականությունը՝ նպաստի իրավունք ստանալու նպատակով խեղաթյուրելու ռիսկը։ Սրանք և համակարգի իրականացման այլ առանձնահատկություններն առաջացնում են համակարգի ներառման ու բացառման սխալներ՝ տրանսակցիոն ծախսերի հետ միասին։ Ներկայումս Հայաստանում դեռևս օգտագործվում է այս մեթոդը։ Սակայն, ինչպես արդեն նշվել է, դրա կապը՝ ՎԿ ՏՏԿԱՀ հետ, որի միջոցով պետք է որոշվեն ընտանիքների բարեկեցության/անապահովության հիմնական կոռելյանտները և դրանց ազդեցության գործակիցները, թույլ է։
5. Միջոցների ստուգման հիբրիդային մեթոդը (այսուհետ՝ Հիբրիդային մեթոդ) օգտագործվում է այն երկրներում, որտեղ բնակչության միջոցների՝ եկամուտների և ակտիվների վերաբերյալ վստահելի գրանցումներ կատարվում են և դրանք հասանելի են, սակայն դա վերաբերում է ոչ բոլոր տեսակի եկամուտներին, իսկ հավաքագրված տվյալներն էլ ամբողջական չեն։ Այս երկրներում ոչ ֆորմալ տնտեսությունից ստացվող եկամուտների բաժինը՝ ստվերային զբաղվածություն, սեզոնային աշխատանք, չգրանցված գյուղատնտեսական եկամուտներ, արտերկրյա մասնավոր տրանսֆերտներ և այլն՝ կարող է լինել համեմատաբար բարձր, սակայն սովորաբար չի գերազանցում 50 տոկոսը։ Այս մեթոդն օգտագործում է պաշտոնական տվյալների բազաներում գրանցված ֆորմալ եկամուտների տվյալները և չգրանցված ոչ ֆորմալ եկամուտների մասին մոտարկած տվյալները։ Մեթոդի հասցեականության մակարդակը պայմանավորված է տնային տնտեսության եկամուտներում ֆորմալ և ոչ ֆորմալ եկամուտների ծավալների հարաբերակցությամբ։ Երկրում որքան բարձր է ֆորմալ եկամուտների կշիռն ընդհանուր եկամուտների մեջ, այնքան բարձր է տվյալ երկրում մեթոդի հասցեականության մակարդակը։ Այսպիսով, Հիբրիդային մեթոդի կիրառման դեպքում ընտանիքի եկամուտը պայմանականորեն բաժանվում երկու խմբի՝

ա․ հեշտ ստուգվող եկամուտներ, սրանք ֆորմալ եկամուտներն են՝ աշխատավարձ, կենսաթոշակներ, նպաստներ, կրթաթոշակ և այլն,

բ․ դժվար ստուգվող եկամուտներ, սրանք հիմնականում ոչ ֆորմալ եկամուտներն են։ Օրինակ, Հայաստանի պայմաններում՝ դրամական փոխանցումները արտերկրից, վարձակալության վճարները, շահաբաժինները, եկամուտը՝ բուսաբուծությունից և անասնապահությունից, ոչ ֆորմալ զբաղվածությունից և այլն։ Եթե առաջին խմբի եկամուտները հեշտորեն ստուգվում են պետական և պետությանը տրամադրվող այլ տեղեկատվական շտեմարանների ու համակարգերի միջոցով, ապա երկրորդ խմբի եկամուտները մոտարկվում, գնահատվում են՝ օգտագործելով տեղեկատվության լրացուցիչ աղբյուրներ և օգտագործելով ընտանիքի ունեցվածքի վրա կիրառվող բացառող ցուցանիշների/գործոնների նախօրոք որոշված արժեքներ, որոնք վկայում են ընտանիքի բարձր բարեկեցության մասին։ Բացառող գործոնները ֆիլտրեր են, որոնք օգտագործվում են այն դեպքերում, երբ հայտնի է, որ որոշ ոչ ֆորմալ եկամուտների տեսակների գնահատումը կամ մոտարկումը անհնար է, կամ պահանջում է մեծ տրանսակցիոն ծախսեր։

1. Հիբրիդային մեթոդի կիրառման դեպքում՝

ա. եկամուտների ստուգման համար կարող է կիրառվել շահառուների կողմից եկամուտները հայտարարագրելու պահանջը՝ հետագայում նպաստ նշանակելու նպատակով դրանք ստուգելու թույլտվությամբ և տեղեկությունը կեղծելու դեպքում համաչափ պատժամիջոցներ կիրառելու հնարավորության մասին կանխազգուշացմամբ,

բ. եկամուտները ճշգրտելու համար կիրառվում է շահառուի գործունեության ոլորտի կամ շահառուի ակտիվների և սեփականության մասին տեղեկությունների հիման վրա եկամուտների մոտարկման մեխանիզմը,

գ. կիրառվում են նաև ակտիվների և սեփականության հիման վրա զտիչ/բացառող գործոններ (stop factors)։

1. Այնուհետև, պետության կողմից սահմանվում է ընտանիքի կամ դրա անդամի եկամուտի այն սահմանաչափը, որից պակաս եկամտի առկայության դեպքում պետությունը երաշխավորում է սոցիալական աջակցություն ընտանիքին։ Այսինքն որոշվում է ընտանիքի՝ նպաստի իրավունք տվող եկամտի սահմանաչափը, և որոշվում է տրամադրվելիք աջակցության սահմանաչափը՝ կախված պետության սոցիալական աջակցության քաղաքականության թիրախներից և բյուջետային հնարավորություններից։
2. Հիբրիդային մեթոդի առավելություններն են՝ հեշտ հասկանալի է ու թափանցիկ, ինչի հետևանքով շահառուներն իրենք կարող են որոշել արդյոք ունեն նպաստի իրավունք և որքան է այդ նպաստի չափն իրենց պարագայում։ Միջազգային պրակտիկան վկայում է, որ այս մոտեցումն ունենում է ավելի քիչ ներառման ու բացառման սխալներ՝ եթե բացառապես ոչ ֆորմալ եկամուտներ ունեցող ընտանիքերի մասնաբաժինը երկրում մեծ չէ, երկրում եկամուտների մակարդակի տատանումները ցածր են, հնարավոր է բավական պարզ եղանակով ստուգել ու մոտարկել զբաղվածության ոչ ֆորմալ ոլորտներում եկամուտների մակարդակը։
3. Հայաստանում ներկայումս կիրառվող մոտարկված ստուգման մեթոդը հիմնադրվել է տվյալ ժամանակի սոցիալ-տնտեսական իրողություններին համահունչ և այժմ գործում է այդ իրողությունների էական փոփոխության պայմաններում, ուստի այն հնացած է և փոխարինման կարիք ունի։

## 10. Ընտանիքների անապահովության գնահատման նոր համակարգի ներդրման անհրաժեշտությունը

1) Գնահատման նոր համակարգի ներդրման անհրաժեշտությունն այսպիսով պայմանավորված է՝

ա․գործող համակարգի վերը նշված և վերլուծված հիմնախնդիրներով,

բ․ սոցիալական աջակցության ոլորտի զարգացման նոր նպատակադրումներով և առաջնահերթություններով, որոնք ձևակերպված են Կառավարության Ծրագրում, մասնավորապես՝ ծայրահեղ աղքատության թիրախավորմամբ և շահառուների տնտեսական ակտիվության խթանման անհրաժեշտությամբ,

գ․ անապահովության գնահատման համար ներկայումս օգտագործվող մոտարկված ստուգման մեթոդի խնդիրների հաղթահարման հրամայականից ելնելով՝ դրա փոխարինման անհրաժեշտությամբ։

# III․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆՊԱՏԱԿԸ, ԳԵՐԱԿԱՅՈՒԹՅՈՒՆՆԵՐԸ, ԽՆԴԻՐՆԵՐԸ ԵՎ ՍԿԶԲՈՒՆՔՆԵՐԸ

**11**. Գնահատման նոր համակարգի նպատակը Հայաստանում ծայրահեղ աղքատության հաղթահարմանը, և այդպիսով՝ նաև աղքատության կրճատմանը օժանդակելն է։

**12**. Գնահատման նոր համակարգի ներդրման համատեքստում հիմնական գերակայություններն են՝

1. սոցիալական աջակցության հասցեականության ու արդյունավետության բարձրացում,
2. վարչական տվյալների շտեմարանների բարելավում և փոխգործելիության ապահովում,
3. սոցիալական համագործակցության մեխանիզմների ինստիտուտավորում,
4. սոցիալական աջակցության տրամադրման գործընթացի առավելագույն ավտոմատացում, թափանցիկություն և վերահսկելիություն՝ սխալների և չարաշահման կանխարգելման նպատակով,
5. սոցիալական աջակցության ոլորտի աշխատողների գործառույթների տարանջատում՝ ըստ մասնագիտականի և վարչարարության, ինչպես նաև մասնագիտական կարողությունների հզորացում,
6. դրամական աջակցությունից զատ սոցիալական ծառայությունների տրամադրման բարելավում, այդ թվում նոր սոցիալական ծառայությունների ներդրում,
7. բնակչության իրազեկում և սոցիալական իրավական գրագիտության բարձրացում։

**13**. Նշված նպատակին հասնելու համար Գնահատման նոր համակարգը պետք է լուծի հետևյալ խնդիրները՝

1. Ընտանիքների անապահովության գնահատման նոր, ներկա սոցիալ-տնտեսական իրավիճակին և միջազգային պրակտիկային համահունչ մեթոդի կիրառում,
2. Գնահատման համակարգի հիման վրա տրամադրվող նպաստների և սոցիալական ծառայությունների բարձր հասցեականության և արդյունավետության ապահովում,
3. Կյանքի դժվարին իրավիճակում հայտնված անձանց (ընտանիքների) համար մեկնարկային հավասար հնարավորությունների ստեղծում և հրատապ արձագանքի համակարգի արդյունավետություն,
4. Աշխատունակ շահառուների տնտեսական ակտիվության խթանում,
5. Օժանդակություն՝ ոչ դրամական սոցիալական ծառայությունների միջոցով կարիքի համալիր արձագանքման համակարգի ներդրմանը,
6. Անապահովության գնահատման տեղեկատվական համակարգի արդիականացում և սոցիալական պաշտպանության ոլորտի տեղեկատվական շտեմարանների և արտաքին վարչական շտեմարանների հետ ավտոմատացված փոխգործելիության մակարդակի բարձրացում,
7. ՄՍԾ տարածքային կենտրոնների աշխատողների գործառույթներում վարչարարության և մասնագիտական աշխատանքի տարանջատում՝ միաժամանակ զբաղվածության ծրագրերի և սոցիալական աջակցության ընթացակարգերի ինտեգրում,
8. Գնահատման նոր համակարգով նպաստի տրամադրումը պետք է դիտարկվի որպես «վերջին հանգրվանի» ծրագիր, ինչը նշանակում է, որ կիրառվել են ընտանիքի անդամների ակտիվացման հնարավոր բոլոր միջոցները և ընտանիքը ստացել է սոցիալական կարիքների համալիր արձագանք,
9. Բնակչության իրազեկվածության բարձրացում։

**14.** Անապահովության գնահատման և սոցիալական աջակցության քաղաքականության զարգացումները պետք է հիմնվեն այն սկզբունքների վրա, որոնք ուղղակիորեն որոշում են դրա արդյունավետությունը: Դրանցից առավել կարևորներն են.

1. **Սոցիալական արդարության և տնտեսական արդյունավետության միասնության սկզբունք:** Այս սկզբունքի կիրառումը բարդ է, քանի որ արդարությունը հաճախ չի ուզում հաշվի նստել տնտեսական հնարավորությունների հետ, իսկ տնտեսական արդյունավետությունը` արդարության պահանջների հետ: Այդուհանդերձ, հնարավոր է նվազագույն ստանդարտների ապահովման նպատակով նախատեսված միջոցները բաշխել ստացողի համար արդյունատու ձևով և տրամադրողի համար արդյունավետ այն դեպքում, եթե սոցիալական ծառայությունների տրամադրման որոշումները կայացվում են միայն գնահատված սոցիալական կարիքների հիման վրա և ուղղվում են հասցեականորեն։
2. **Սոցիալական պաշտպանության, օգնության և ինքնօգնության միասնության սկզբունք:** Սոցիալական պաշտպանության ցանկացած միջոցառում չի կարող երկարաժամկետ կերպով բավարարել մարդու սոցիալական պահանջմունքները, եթե այն չի հենվում այդ օգնության կարիքն ունեցող անձի ակտիվության վրա: Հակառակ դեպքում սոցիալական ծառայության տվյալ տեսակը ստացողը մշտապես գտնվում է կախվածության մեջ կամ այլ կերպ` առաջանում է սոցիալական խնամառություն: Աշխատունակ անձի ակտիվացման և ինքնօգնության հմտության (այդ թվում՝ կրթության ձեռք բերման կամ վերամասնագիտացման) և ունակության զարգացումն աղքատության հաղթահարման գրավականն է:
3. **Ապակենտրոնացման սկզբունք**: Այն սոցիալական խնդիրները, որոնք կարելի է լուծել կազմակերպական տեղական մակարդակում պետք է չբարձրանան ավելի բարձր կազմակերպական մակարդակ, ինչը նշանակում է սոցիալական աշխատանքում լիազորությունների բաշխում տեղական ինքնակառավարման մարմինների և պետական մարմինների միջև: Անապահովության գնահատման գործընթացում տեղական ինքնակառավարման մարմինների դերն է անապահով ընտանիքների հայտնաբերումը և դեպի պետական ծրագիր ուղղորդելը, ինչպես նաև աջակցելը անապահովության գնահատման ընթացքում տվյալների ճշգրտության ստուգմանը՝ պետական աջակցության հասցեականության բարձրացման նպատակով։
4. **Սոցիալական նոր առաջնահերթությունների և կողմնորոշիչների որոնման սկզբունք։** Հայաստանում սոցիալ-տնտեսական զարգացումներն իրենց հետ բերում են սոցիալական ոլորտի նոր դրսևորումների, դրանք էլ՝ սոցիալական խնդիրների բազմազանության: Այդ իրավիճակին արագ և արդյունավետ արձագանքելու համար կարևորվում է յուրաքանչյուր տարի վերանայել սոցիալական աջակցության ոլորտի առաջնահերթությունները և արագ արձագանքել դրանց: Այս մոտեցումը հնարավորինս բացառում է անապահովության գնահատման գործընթացի և այս հիմքով տրամադրվող սոցիալական ծառայությունների տրամադրման գործընթացի իներցիոն բնույթը:

# IV․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆԿԱՐԱԳԻՐԸ

## 15․ Ընտանիքների անապահովության գնահատման նոր մեթոդը

1) Ելնելով Հայաստանի սոցիալ-տնտեսական զարգացման ներկա իրավիճակից և հետագա զարգացման նպատակադրումներից, անապահովության մակարդակի գնահատման համակարգի համար միջազգային պրակտիկայում կիրառվող առավել համապատասխան մեթոդը միջոցների ստուգման Հիբրիդային մեթոդն է։ Վերջինիս կիրառելիությունը․

ա. լիովին տեղին է՝ ելնելով համապատասխան բարեփոխումների շնորհիվ ստվերային տնտեսության ու ոչ ֆորմալ զբաղվածության շարունակական նվազման վերջին տարիների միտումից,

բ․ հնարավոր է՝ ելնելով ընտանիքներում դժվար ստուգելի, ոչ ֆորմալ եկամուտների մասնաբաժնի գնահատականից (միջազգային պրակտիկայում՝ 50 տոկոսից քիչ, Հայաստանում՝ 41.2 տոկոս) և ֆորմալ եկամուտների ստուգումն ապահովող վարչական տվյալների շտեմարանների՝ տվյալների փոխգործելիության հարթակի գործարկվածության փաստից,

գ․ ապահովում է համակարգի հասցեականության ու արդյունավետության բարձրացում, ինչը ներկայացված է հաջորդիվ, համապատասխան բաժնում։

2) Գնահատման նոր համակարգում անցումը Հիբրիդային մեթոդին ենթադրում է անցում ընտանիքի տնօրինվող եկամուտների և ակտիվների հիման վրա նպաստի իրավունքի որոշմանը։ Այս մեթոդի համաձայն նպաստի իրավունք ստանում են այն ընտանիքները, որոնց տնօրինվող եկամուտները չեն գերազանցում որոշակի նախօրոք սահմանված շեմը՝ բացառող գործոնների/զտիչների բացակայության դեպքում,

3) Ելնելով ծայրահեղ աղքատության վերացման նպատակադրումից, այդ շեմը պետք է սահմանվի այնպես, որ նպաստի իրավունքը հնարավորություն տա գնահատման նոր համակարգում ընդգրկել այն ընտանիքներին, որոնց անդամների ամսական եկամուտի չափը ցածր է պարենային զամբյուղի արժեքից։ **Այսինքն, Գնահատման նոր համակարգի թիրախը ըստ տնօրինվող դրամական եկամուտների ծայրահեղ աղքատ բնակչությունն է**:

1. Հիբրիդային մեթոդը տարբերակում է ընտանիքների հեշտ և դժվար ստուգելի եկամուտները։ Ընտանիքների եկամուտների տեսակների, դրանց ստուգման կամ հավաքագրման աղբյուրների՝ համապատասխան տեղեկատվական շտեմարանների, եկամուտ ապահովող գործունեության տեսակների և ակտիվների ցանկը, եկամտի հաշվարկման և վերագրման մեխանիզմները ներկայացված են Ձև N2-ում։
2. 2019թ.-ին, ըստ ՎԿ ՏՏԿԱՀ արդյունքների, ՀՀ ընտանիքների դրամական եկամուտների կեսից ավելին՝ 58.8 տոկոսը եղել են հեշտ ստուգելի եկամուտները, իսկ 41.2 տոկոսը՝ դժվար ստուգելիները։ Ըստ որում, դժվար ստուգելի եկամուտների 20 տոկոսը կազմել են ֆերմերային՝ գյուղացիական տնտեսությունից ստացվող եկամուտները, 27.8 տոկոսը՝ մասնավոր տրանսֆերտներից եկամուտները, 19 տոկոսը՝ բանավոր համաձայնությամբ, ոչ ֆորմալ վարձու աշխատանքից եկամուտները, 24 տոկոսը՝ ինքնազբաղվածությունից եկամուտները։
3. Հեշտ ստուգելի եկամուտների մասին տեղեկատվությունը ստացվում է համապատասխան վարչական շտեմարաններից։ Դժվար ստուգելի եկամուտների որոշ տեսակների մոտարկումը հնարավոր է տեղեկատվական հատուկ շտեմարաններից տվյալների ստացման միջոցով, սակայն, այս խմբում կան այնպիսիք, որոնք կվերագրվեն ընտանիքին՝ որոշակի սկզբունքների կիրառման հիման վրա։ Դժվար ստուգելի եկամուտների վերագրման սկզբունքներն ու սահմանաչափերը ներկայացված են Ձև N2-ում։
4. Հիբրիդային մեթոդը ենթադրում է զտիչների կամ որ նույնն է՝ բացառող գործոնների կիրառում։ Նոր բանաձևի շրջանակներում առաջարկվող զտիչ՝ բացառող գործոններն են.

ա. 1993թ.-ից թարմ արտադրության շարժական գույքի առկայությունը (այդ թվում որպես շահագործող)՝ գույքահարկի սահմանված շեմը գերազանցելու պարագայում,

բ. անշարժ գույքի առկայությունը (այդ թվում՝ բնակարան, անհատական տուն, ավտոտնակ, այգետնակ, ոչ գյուղատնտեսական նշանակության հող, արտադրական տարածք)՝ անշարժ գույքի հարկի սահմանված շեմը գերազանցելու պարագայում,

գ. խնայողությունների՝ ավանդների առկայությունը՝ անձի առցանց իդենտիֆիկացված համաձայնության համակարգի առկայության պարագայում,

դ. ձեռնարկատիրական գործունեությամբ զբաղվելու հանգամանքը (բացի անհատ ձեռնարկատիրությունից) դիտարկվում է որպես բարեկեցության բնութագրիչ և զրկում է նպաստի իրավունքից,

ե. անհատ ձեռնարկատեր լինելու հանգամանքը՝ վարձու աշխատողների (բացառությամբ՝ ընտանիքի անդամների) առկայության դեպքում դիտարկվում է որպես բարեկեցության բնութագրիչ և զրկում է նպաստի իրավունքից,

զ. ապրանքների ներմուծման և արտահանման համար ընտանիքի անդամներից մեկի կողմից մաքսային վճարների կատարումը՝ սահմանված շեմը գերազանցելու պարագայում,

է. սպառած էլեկտրաէներգիայի միջին ամսական չափը՝ ամառային ամիսներին սահմանված շեմը գերազանցելու պարագայում,

ը. բնական գազի միջին տարեկան չափը՝ սահմանված շեմը գերազանցելու պարագայում,

թ. տունայցի ընթացքում բարեկեցության գործիքի կիրառման արդյունքում ընտանիքը բարեկեցիկ ճանաչելու հանգամանքը,

ժ. վարկային պարտավորությունների հանգամանքը՝ միջին ամսական մարում կատարելու սահմանված շեմը գերազանցելու պարագայում։

1. Բացառող գործոնների ցանկը և սահմանաչափերը ներկայացված են Ձև N3-ում։

## 16․ Ընտանիքների անապահովության գնահատման նոր համակարգի հիմնական հասկացությունների սահմանումները

1. **Ընտանիքը** սահմանվում է«Սոցիալական աջակցության մասին» ՀՀ օրենքում ընդունված սահմանմանը համապատասխան՝ «ընտանիք` միևնույն բնակության վայրում փաստացի բնակվող անձանց ամուսնական, ազգակցական, խնամիական կապերի վրա հիմնված փոքր սոցիալական խումբ, որի անդամները վարում են ընդհանուր տնտեսություն, ունեն ընդհանուր բյուջե, ընդհանուր շահեր, կապված են փոխօգնության, բարոյական ու իրավական փոխադարձ պատասխանատվության հիմունքներով, ինչպես նաև միայնակ ապրող անձ»:
2. **Համարժեքության սանդղակ` ըստ մեկ չափահաս անձի։** Ընտանիքի ներսում սպառման կամ եկամուտների տարիքային, որոշ դեպքերում նաև սեռատարիքային տարբերությունները հաշվի առնելու համար ընդունված է համարժեքության սանդղակների կիրառումը։ Սանդղակի միջոցով ընտանիքի տարբեր տարիքային խմբի յուրաքանչյուր անդամ որոշակի գործակցով բերվում է մեկ չափահաս անձի: Արդյունքում ընտանիքի անդամների ընդհանուր թիվը բերվում է չափահասին հավասարեցված անդամների թվի և եկամուտը բաշխվում է չափահաս անձին հավասարեցված անդամների թվի վրա։ Այս մոտեցումը թույլ է տալիս հաշվի առնել այն փաստը, որ գործնականում ընտանիքի եկամուտը անդամների վրա հավասարապես չի բաշխվում (օրինակ՝ երեխաները ավելի քիչ են սպառում, քան չափահասները, մասնավորապես՝ պարենի տեսանկյունից)։ Միջազգային փորձը վկայում է համարժեքության սանդղակների նկատմամբ տարբեր մոտեցումների կիրառումը։ Օրինակ՝ շատ երկրներում ընդունված է կիրառել «Տնտեսական համագործակցության և զարգացման կազմակերպության» անդամ երկրների (ՏՀԶԿ) սանդղակը, կամ որ նույնն է՝ «Օքսֆորդյան սանդղակը», որը ընտանիքի մեկ չափահաս անդամին հավասարեցնում է մեկ, մնացած բոլոր չափահաս անդամներից յուրաքանչյուրին՝ 0․7, իսկ երեխաներին՝ 0․5 չափահասի։ ՏՀԶԿ մոդիֆիկացված սանդղակը ընտանիքի մեկ չափահաս անդամին հավասարեցնում է մեկ, մնացած բոլոր չափահաս անդամներից յուրաքանչյուրին՝ 0․5, իսկ երեխաներին՝ 0․3 չափահասի։ Հայաստանի համար ՀՀ վիճակագրության կոմիտեն կիրառում է ընտանիքի անդամների թիվը չափահաս անդամների թվի բերման և ընտանիքի չափից տնտեսումը հաշվի առնելու հետևյալ բանաձևը՝ , որտեղ AEMi -ն i-րդ տնային տնտեսության՝ չափահասի բերված անդամների թվաքանակն է, AMi –ին տնային տնտեսության չափահաս՝ 15 և ավելի տարեկան անդամների թվաքանակն է, Ci -ն` 0-14 տարեկան երեխաների թվաքանակն է, a-ն չափահաս անդամի սպառման նկատմամբ 0-14 տարեկան երեխայի սպառման մասնաբաժինն է (a=0.65), այսինքն՝ երեխան սպառում է չափահասի սպառման 65 տոկոսը,  -ն մասշտաբից տնտեսման գործակիցն է (=0.87)։ (1) բանաձևում բերված սանդղակը Օքսֆորդյան սանդղակի՝ Հայկական իրողություններին համապատասխանեցված տարբերակն է։
3. Գնահատման նոր համակարգում, առաջարկվում է կիրառել ընտանիքի անդամների թվաքանակը չափահաս անդամների թվաքանակի բերման հետևյալ մոտեցումը՝

Որտեղ AEMi -ն i-րդ տնային տնտեսության՝ չափահասի բերված անդամների թվաքանակն է, իսկ (1) բանաձևի մնացած անդամների արժեքները բերված են աղյուսակով

|  |  |  |
| --- | --- | --- |
|  | Տարիքային խումբ | a1-ի արժեքը |
| AMi | 18-64 տարեկան | 1 |
| ЕМi | 65 և ավելի տարեկան | 0.70 |
| C1i | 0-9 տարեկան | 0.45 |
| C2i | 10-14 տարեկան | 0.55 |
| C3i | 15-17 տարեկան | 0.7 |

1. **Խնամառու**՝ Ընտանիքի կազմում խնամառու համարվում են ընտանիքի 0-18 (չլրացած) տարեկան, 18-74 տարեկան 1-ին կամ 2-րդ խմբի հաշմանդամություն ունեցող կամ ֆունկցիոնալության ծանր և խորը սահմանափակումներ ունեցող անձինք և 75 և ավելի տարեկան անդամները։ Խնամառությունը, համաձայն սույն հայեցակարգի, ենթադրում է տնտեսական ակտիվության սահմանափակում և բացառում է վերագրվող եկամտի կիրառումը այս խմբերի հանդեպ Հիբրիդային մեթոդով միջոցների ստուգման ժամանակ։
2. **Աշխատունակ՝** 18-59 տարեկան հաշմանդամության 1-ին կամ 2-րդ խումբ կամ ֆունկցիոնալության ծանր կամ խորը սահմանափակում չունեցող անձ։

**17. Ընտանիքների անապահովության գնահատման բանաձևում կիրառվող նոր մոտեցումներ**

1. Սահմանվում է Գնահատման նոր համակարգի **թիրախը** մեկ չափահաս անդամին հավասարեցված անդամի հաշվով՝ պարենային զամբյուղից ցածր տնօրինվող ամսական դրամական եկամուտներ ունեցող, ծայրահեղ աղքատ ընտանիքները։
2. Գնահատման նոր համակարգում հաջորդ տարվա **ընտանիքին անապահովության հիմքով նպաստի իրավունք տվող ընտանիքի մեկ չափահասի հաշվով եկամտի սահմանաչափը կանխատեսվում է** յուրաքանչյուր տարի՝ հիմնվելով ըստ ՎԿ ՏՏԿԱՀ արդյունքների հիման վրա փաստացի ձևավորված և հրապարակվող «մեկ **չափահասի** հաշվով պարենային զամբյուղի» միջին տարեկան փաստացի արժեքի և սպառողական գների ինդեքսի նպատակադրվող արժեքի վրա։ Ելնելով ծայրահեղ աղքատության հաղթահարման կառավարության նպատակից, անհրաժեշտ է յուրաքանչյուր տարեվերջին կառավարության որոշմամբ սահմանել հաջորդ տարվա **ընտանիքին անապահովության հիմքով նպաստի իրավունք տվող ընտանիքի մեկ չափահասի հաշվով եկամտի սահմանաչափը (այսուհետ՝ նպաստի իրավունքի եկամտի սահմանաչափ)**՝ համաձայն ՎԿ կողմից տվյալ պահին հրապարակված՝ հասանելի վերջին տվյալի, այն է՝ ՎԿ ՏՏԿԱՀ արդյունքների հիման վրա փաստացի ձևավորված և հաշվարկվող, նախորդ տարվա «Հայաստանի Հանրապետության սոցիալ-տնտեսական վիճակը հունվար-հոկտեմբերին» պարբերականում հրապարակվող՝ 3-րդ եռամսյակի միջին ընթացիկ գներով «մեկ չափահասի հաշվով պարենային զամբյուղի» ամսական արժեքը։
3. **Եկամտի վերագրում՝ հաշվի առնելով երկրում ոչ ֆորմալ զբաղվածության ծավալները։** Ընտանիքի աշխատունակ, բայց չաշխատող անդամներին վերագրվում է եկամուտ, բացառությամբ սույն ենթակետի «ա» պարբերությամբ նշված դեպքերի։ Եկամտի վերագրումը կատարվում է ըստ ստորև ներկայացված առանձնահատկությունների․

ա․ եկամտի վերագրում չի կատարվում, եթե ընտանիքի անդամը 18-22 տարեկան առկա ուսուցմամբ սովորող է կամ 30 և ավել շաբաթական հղի է կամ մինչև 2 տարեկան երեխա խնամող/ունեցող անձ է․

բ․ եթե ընտանիքում խնամառուները միայն 14-17 տարեկան հաշանդամություն չունեցող երեխաներ են կամ ընտանիքում արդեն առկա է սույն ենթակետի «ա» պարբերությամբ նշված որևէ անդամ (անդամներ), ապա եկամուտ վերագրվում է ընտանիքի մյուս աշխատունակ և չաշխատող բոլոր անդամներին․

գ․ եթե ընտանիքում, 14-17 տարեկան հաշանդամություն չունեցող երեխաներից բացի, կան այլ խնամառուներ և չկան սույն ենթակետի «ա» պարբերությամբ նշված անդամներ, ապա եկամուտ վերագրվում է սկսած ընտանիքի երկրորդ անդամից՝ աշխատունակ և չաշխատող բոլոր անդամներին։

դ․ եթե ընտանիքը բաղկացած է միայն աշխատունակ անդամներից, ապա եկամուտ վերագրվում է սկսած ընտանիքի երկրորդ անդամից՝ աշխատունակ և չաշխատող բոլոր անդամներին, իսկ ընտանիքի առաջին աշխատունակ և չաշխատող անդամին եկամուտ վերագրվում է նպաստի իրավունքը ստանալուց հետո երեք ամսվա ընթացքում աշխատանք ձեռք չբերելու կամ զբաղվածության ծրագրերի կամ միջոցառումների շահառու չդառնալու դեպքում` սույն հավելվածի 20-րդ կետի 3-րդ ենթակետում նկարագրված եղանակով։

ե․ եկամտի վերագրումը կատարվում է նախ պարենային զամբյուղի չափով, որը հաջորդիվ աստիճանաբար բարձրանում է՝ սույն հավելվածի 20-րդ կետի 3-րդ ենթակետում նկարագրված եղանակով։

1. **Որպես նպաստի դիմումի նախապայման՝ զբաղվածության ակտիվացման ծրագրերի պարտադիր ուղղորդման են ենթակա** ընտանիքի այն անդամները, որոնք համաձայն սույն կետի 3-րդ ենթակետի՝ ենթակա են եկամտի վերագրման։
2. **Ընտանիքի խնամառության գործակից՝** սահմանվում է որպես ընտանիքում խնամառուների թվի հարաբերակցություն՝ աշխատունակ անդամների թվի նկատմամբ։ Այն ցույց է տալիս ընտանիքի մեկ աշխատանքային տարիքի աշխատունակ անդամի հաշվով ընտանիքում խնամառուների քանակը և որոշվում է հետևյալ բանաձևով՝

Որտեղ i -ն ընտանիքի հերթական համարն է, DR-ը՝ խնամառության գործակիցը, DEP-ը՝ ընտանիքում խնամառուների թվաքանակը, իսկ WAA-ն՝ ընտանիքում աշխատունակ անդամների քանակը, -ը՝ ընտանիքի 0-18 (չլրացած) տարեկան անդամների, -ը՝ 18-74 տարեկան 1-ին կամ 2-րդ խմբի հաշմանդամություն ունեցող կամ ֆունկցիոնալության ծանր և խորը սահմանափակումներ ունեցող անձանց, -ը՝ 75 և ավելի տարեկան անդամների քանակը։

Որքան մեծ է ընտանիքի խնամառության գործակիցը, այնքան մեծ է ընտանիքում աշխատանքային տարիքի աշխատունակ անդամների բեռը կամ ծանրաբեռնվածությունը խնամառուներով, որոնք ընտանիքին որոշակի եկամուտ կարող են բերել տարատեսակ նպաստների ու կենսաթոշակների տեսքով (երեխայի խնամքի նպաստ, հաշմանդամության ու տարիքային կենսաթոշակ և այլն), սակայն որոշակիորեն սահմանափակում են ընտանիքի աշխատունակ անդամների կողմից խնամառուների տարբեր կարիքների բավարարման, զբաղվածության և ընտանիքի բոլոր անդամների համար բավարար եկամտի ձեռքբերման հնարավորությունները: Բացի այդ, խնամառության մեծ բեռ ունեցող ընտանիքների համար մեծ է աշխատունակ անդամների հիվանդության, զբաղվածությունը կամ աշխատունակությունը կորցնելու, տնտեսական ու սոցիալական շոկերի ժամանակ աղքատության մեջ գահավիժելու ռիսկը։ Այսինքն՝ խնամառության մեծ բեռ ունեցող ընտանիքները սոցիալապես ավելի խոցելի են։

1. **Ընտանիքի խնամառության համաթիվը** հաշվարկվում է հետևյալ բանաձևով՝

Որտեղ i -ն ընտանիքի հերթական համարն է, DRI-ն՝ ընտանիքի խնամառության համաթիվը, DRmin -ը՝ ՀՀ բոլոր ընտանիքների ամենափոքր խնամառության գործակիցը, DRmax ը՝ ՀՀ բոլոր ընտանիքների ամենամեծ խնամառության գործակիցը։ Խնամառության գործակցի մեծագույն և փոքրագույն արժեքները ստացվել են ՎԿ ՏՏԿԱՀ 2019թ․-ի հետազոտությունից և պետք է թարմացվեն յուրաքանչյուր 5 տարին մեկ՝ նույն աղբյուրն օգտագործելով։

Ընտանիքի խնամառության համաթիվն ընկած է [0-100] միջակայքում։ 0 արժեքը համապատասխանում է այն ընտանիքներին, որոնցում խնամառուներ չկան և աշխատանքային տարիքի աշխատունակ անդամները խնամառուների բեռ չեն կրում` այն պարագայում, երբ 100 արժեքը համապատասխանում է միայն խնամառուներից բաղկացած ընտանիքներին։ Համաթիվը ցույց է տալիս, թե տվյալ ընտանիքը երկրում դիտված ամենափոքր խնամառության գործակիցն ունեցող կամ ամենափոքր սոցիալական խոցելություն ունեցող ընտանիքների համեմատ որքանո՞վ ավելի խոցելի է, եթե ամենաբարձր խոցելիություն ունեցող ընտանիքների համար համաթիվը հավասար է 100-ի։ Այն ընտանիքները, որոնցում չկա աշխատանքային տարիքի աշխատունակ անդամ (բաղկացած են միայն խնամառուներից և/կամ 65-74 տարեկան աշխատունակներից), ընտանիքների սոցիալապես ամենախոցելի տիպն են, սրանց համար խոցելիության համաթիվը վերցվում է հավասար 100-ի։ Այսինքն, եթե ապա , իսկ ։ Ընտանիքի խնամառության համաթիվը բնութագրում է ընտանիքի ներընտանեկան բեռը՝ աշխատանքային տարիքի աշխատունակ անդամների վրա, որը կանվանենք սոցիալական խոցելիություն։

1. **Ընտանիքների տիպաբանությունն ըստ խնամառության համաթվի**

Տվյալների վերլուծությունները ցույց են տալիս, որ ընտանիքի խնամառության համաթիվը կոռելացված է դրա աղքատության հավանականության և խորության հետ։ Այդ վերլուծությունների հիմքի վրա, ընտանիքները ՀՀ-ում խմբավորվում են ըստ հետևյալ տիպերի՝

|  |  |  |
| --- | --- | --- |
| **Տիպ** | **Խնամառության համաթվի (DRI) մեծություն** | **Խոցելիության մակարդակի նկարագիր** |
| 1 | DRI=0: | Այս ընտանիքները խնամառության բեռի տեսանկյունից խոցելի չեն։ |
| 2 | ՝ | շատ ցածր խոցելիություն ունեցող ընտանիքներ |
| 3 |  | ցածր խոցելիություն ունեցող ընտանիքներ |
| 4 |  | միջին խոցելիություն ունեցող ընտանիքներ |
| 5 | , | բարձր խոցելիություն ունեցող ընտանիքներ |
| 6 | 100 | առավելագույն խոցելիություն ունեցող ընտանիքներ |

## 18․ Ընտանիքի անապահովության գնահատման նոր բանաձևը

1) Հիմնվելով Հիբրիդային մեթոդի վրա, ընտանիքի նպաստի իրավունքի որոշման համար կիրառվում է հետևյալ բանաձևը՝

Որտեղ՝ -ն ընտանիքի բոլոր տեսակի հեշտ ստուգելի, ֆորմալ եկամուտների հանրագումարն է՝ մեկ ամսում; -ն ընտանիքի բոլոր տեսակի դժվար ստուգելի, ոչ ֆորմալ եկամուտների գնահատականների հանրագումարն է՝ մեկ ամսում, AEM -ը՝ ընտանիքում ներկա՝ չափահասին բերված անդամների ընդհանուր քանակն է, -ը՝ բոլոր տեսակի բացառող գործոնների արտադրյալն է, որտեղ յուրաքանչյուր զտիչ կամ բացառող գործոն ընդունում է երկու արժեք՝

1. Այսպիսով, (4)-ը ընտանիքի՝ նպաստ ստանալու իրավունքի որոշման համար առաջարկվող բանաձևն է։ Ընտանիքը ստանում է նպաստի իրավունք, եթե դրա մեկ չափահասին հավասարեցված անդամի հաշվով միջին ամսական բոլոր տեսակի եկամուտների հանրագումարը փոքր է մեկ չափահասի հաշվով պարենային զամբյուղի արժեքից, իսկ բացառող գործոններից ոչ մեկը հավասար չէ զրոյի։ Այսինքն, ընտանիքը ստանում է նպաստի իրավունք, եթե՝

և

Որտեղ MFB-ն նախորդ տարվա 3-րդ եռամսյակի դրությամբ միջին ընթացիկ գներով ՀՀ ՎԿ կողմից ըստ Համաշխարհային բանկի մեթոդաբանությամբ հաշվարկվող և հրապարակվող՝ մեկ չափահասի հաշվով պարենային զամբյուղի ամսական արժեքն է, իսկ -ը՝ ընտանիքի մեկ չափահասին համարժեք անդամի հաշվով ընտանիքի բոլոր տեսակի, հեշտ և դժվար ստուգելի (այդ թվում՝ վերագրված) ամսական հանրագումարային եկամուտն է։

1. Այսպիսով, նպաստի իրավունք ստանալու համար ընտանիքների եկամուտները համեմատվում են համընդհանուր ստանդարտի՝ պարենային զամբյուղի արժեքի հետ։ Կառավարության ծրագրային նպատակադրումների, սոցիալական աջակցության, բյուջետային քաղաքականության փոփոխության պարագայում այդ համընդհանուր ստանդարտը հետագայում կարող է փոխվել՝ առանց փոխելու անապահովության գնահատման համակարգը։
2. Բոլոր այն դեպքերում, երբ ընտանիքում առկա է բացառող գործոն կամ (5)-ը տեղի չունի և/կամ (6)-ը տեղի չունի, ընտանիքը նպաստի իրավունք չի ստանում։ Ընտանիքը նպաստի իրավունք չի ստանում նաև այն դեպքում, եթե դրա մեկ չափահասին հավասարեցված անդամի հաշվով միջին ամսական բոլոր տեսակի եկամուտների հանրագումարը պակասուրդ ունի մեկ չափահասի հաշվով պարենային զամբյուղի արժեքի նկատմամբ, սակայն ընտանիքի բոլոր չափահասին հավասարեցված անձանց հանրագումարային պակասուրդը փոքր է 4,000 ՀՀ դրամից՝

## 19. Նպաստի իրավունք ստացած ընտանիքներին տրվող նպաստի չափը

1. Գնահատման նոր համակարգում նպաստի իրավունք ստացած ընտանիքներին տրվող նպաստի չափը յուրաքանչյուր ընտանիքի համար պետք է լրացնի ընտանիքի յուրաքանչյուր չափահասին համարժեք անդամի ամսական եկամտի պակասուրդը, ՀՀ կառավարության սահմանած տվյալ տարվա նպաստի իրավունքի եկամտի սահմանաչափի նկատմամբ (այսուհետ՝ բազային նպաստ), որը միաժամանակ խնամառության համաթիվ ունեցող ընտանիքների համար ապահովելով ստացվող նպաստի չափի որոշակի հավելաճ (այսուհետ՝ հավելում)՝ կախված այդ խոցելիության մակարդակից։
2. Նպաստի իրավունք ստացած ընտանիքների ամսական նպաստի չափը որոշվում է նպաստի բազային մասին ավելացնելով հավելումը. հետևյալ սկզբունքներով և բանաձևերով՝

ա. Բոլոր նպաստի իրավունք ստացած ընտանիքները կստանան այնքան նպաստ, որը կլրացնի ընտանիքի յուրաքանչյուր՝ չափահասին հավասարեցված անդամի ըստ ՀԲ մեթոդաբանության որոշված ՊԶ-ի պակասուրդը ու կծածկի նրանց բոլորի ՊԶ-ն 100 տոկոսով, ապահովելով այդ ընտանիքների բոլոր չափահասին հավասարեցված անդամների դուրս բերումը ծայրահեղ աղքատությունից՝ ՀԲ սահմանմամբ։ Նպաստի ամսական չափն ամբողջ ընտանիքի համար կորոշվի հետևյալ բանաձևով՝

բ․ Ընտանիքի խնամառության համաթվի արժեքի հետ կապված, որոշ ընտանիքների կտրվի հավելում, այդպիսով -ով որոշված բազային նպաստի ամսական մեծությունը լրացնելով որոշակի գումարով՝ կախված ընտանիքի վերը բերված տիպերից որևէ մեկին պատկանելիությունից։ Հավելման չափը կկապվի աղքատության ստորին գծի հետ (օգտագործելով տվյալ տարվա համար աղքատության ստորին գծի կանխատեսումները՝ հաշվարկված վերջին հրապարակված գծի արժեքի և սպառողական գների ինդեքսի ՄԺԾԾ նպատակադրված արժեքի միջոցով)։ Վերջինս հաշվարկվում է ՀՀ ՎԿ կողմից, տարեկան կտրվածքով և հրապարակվում՝ «Հայաստանի սոցիալական պատկերը և աղքատությունը» պարբերականում։ Կանխատեսման տեխնիկան և հաշվարկները ներկայացված են Ձև N7-ում։

Հավելումների չափը որոշվում է նպաստի իրավունք ունեցող ընտանիքի համարժեքության սանդղակով մեկ չափահաս անդամի հետնպաստային եկամտի և ՎԿ ՏՏԿԱՀ տվյալներով աղքատության ստորին գծի արժեքի տարբերության՝ պակասուրդի որոշակի տոկոսի չափով համաձայն ստորև ներկայացվող աղյուսակի՝

|  |  |
| --- | --- |
| **Տիպ** | **Նպաստի հավելման չափը** |
| 1 | 0 |
| 2 | 0 |
| 3 | 0 |
| 4 | աղքատության ստորին գծի նկատմամբ հետ-նպաստային պակասուրդի 30 % |
| 5 | աղքատության ստորին գծի նկատմամբ հետ-նպաստային պակասուրդի 50 % |
| 6 | աղքատության ստորին գծի նկատմամբ հետ-նպաստային պակասուրդի 100 % |

1. Այսպիսով նպաստի չափն առաջարկվում է հաշվարկել հետևյալ տրամաբանությամբ՝

ա․ Խոցելիություն չունեցող և շատ ցածր ու ցածր խոցելիություն ունեցող, 1-ին, 2-րդ և 3-րդ տիպերին պատկանող ընտանիքները (0≤DRI<20) նպաստի բազային գումարի հավելավճար չեն ստանում։ Նպաստի բազային չափն ապահովում է այդ ընտանիքների բոլոր չափահասին հավասարեցված անդամների դուրս բերումը ծայրահեղ աղքատությունից՝ ՀԲ մեթոդաբանությամբ որոշված պարենային զամբյուղի նկատմամբ։

բ․ Տիպ 4-ին պատկանող, միջին խոցելիություն ունեցող ընտանիքները (20≤DRI <50) ի հավելումն նպաստի բազային գումարի, յուրաքանչյուր չափահասին հավասարեցված անդամի հաշվով ստանում են աղքատության ստորին գծի նկատմամբ նրանց հետ-նպաստային եկամտի (նպաստի բազային չափը ստանալուց հետո եկամտի) պակասուրդի 30 տոկոսի չափով հավելում։ Այդ ընտանիքների բոլոր չափահասին հավասարեցված անդամներն այդպիսով ոչ միայն դուրս են բերվում ՀԲ մեթոդաբանությամբ որոշված պարենային զամբյուղի նկատմամբ ծայրահեղ աղքատությունից, այլ նաև ստանում են հավելավճար, որն ապահովում է այդ անդամների եկամուտների լրացնում մինչև ՀԲ մեթոդաբանությամբ որոշված աղքատության ստորին գծի 30 տոկոսը։

գ․ Տիպ 5-ին պատկանող, բարձր խոցելիություն ունեցող ընտանիքները (50≤DRI <100) ի հավելումն նպաստի բազային գումարի, յուրաքանչյուր չափահասին հավասարեցված անդամի հաշվով ստանում են աղքատության ստորին գծի նկատմամբ նրանց հետնպաստային եկամտի (նպաստի բազային չափը ստանալուց հետո եկամտի) պակասուրդի 50 տոկոսի չափով հավելում։ Այդ ընտանիքների բոլոր չափահասին հավասարեցված անդամներն այդպիսով ոչ միայն դուրս են բերվում ՀԲ մեթոդաբանությամբ որոշված պարենային զամբյուղի նկատմամբ ծայրահեղ աղքատությունից, այլ նաև ստանում են հավելավճար, որն ապահովում է այդ անդամների եկամուտների լրացնում մինչև ՀԲ մեթոդաբանությամբ որոշված աղքատության ստորին գծի 50 տոկոսը։

դ․ Տիպ 6-ին պատկանող, ամենաբարձր խոցելիություն ունեցող ընտանիքները (DRI=100) ի հավելումն նպաստի բազային գումարի, ստանում են յուրաքանչյուր չափահասին հավասարեցված անդամի հաշվով աղքատության ստորին գծի պակասուրդի 100 տոկոսի չափով հավելյալ գումար։ Այդ ընտանիքների բոլոր չափահասին հավասարեցված անդամներն այդպիսով ոչ միայն դուրս են բերվում ՀԲ մեթոդաբանությամբ որոշված պարենային զամբյուղի նկատմամբ ծայրահեղ աղքատությունից, այլ նաև ըստ աղքատւթյան ստորին գծի աղքատությունից, այսինքն՝ չափավոր աղքատությունից։ Հավելավճարների բանաձևերը բերված են ստորև։

**Աղյուսակ 4․ Նպաստի բազային չափի հավելավճարների հաշվարկի բանաձևերը**

| **Ընտանիքի տիպ** | | **Հավելավճար** | **Նպաստի ամսական չափի որոշման բանաձևեր\*** | |
| --- | --- | --- | --- | --- |
| Տիպ 1 | Խնամառու չպարունակող ընտանիքներ, DRI=0, խոցելի չեն | Չկա | BENEFIT=BASIC\_SUM =(MFB-I՛)∙AEM |
| Տիպ 2 | Շատ ցածր խոցելիություն ունեցող ընտանիքներ՝ 0<DRI<10 | Չկա | BENEFIT=BASIC\_SUM =(MFB-I՛)∙AEM |
| Տիպ 3 | Ցածր խոցելիություն ունեցող ընտանիքներ՝ 10≤DRI <20 | Չկա | BENEFIT=BASIC\_SUM =(MFB-I՛)∙AEM |
| Տիպ 4 | Միջին խոցելիություն ունեցող ընտանիքներ՝ 20≤DRI <50 | Յուրաքանչյուր չափահասին հավասարեցված անդամի համար հետ-նպաստային եկամտի՝ աղքատության ստորին գծի նկատմամբ պակասուրդի 30%-ի չափով հավելում | BENEFIT=BASIC\_SUM+ADD\_SUM =(MFB-I՛)∙AEM+(LPL-MFB)\*AEM\*0.3 |
| Տիպ 5 | Բարձր խոցելիություն ունեցող ընտանիքներ՝ 50≤DRI <100 | Յուրաքանչյուր չափահասին հավասարեցված անդամի հետ-նպաստային եկամտի՝ աղքատության ստորին գծի նկատմամբ պակասուրդի 50%-ի չափով հավելում | BENEFIT=BASIC\_SUM+ADD\_SUM =(MFB-I՛)∙AEM+(LPL-MFB)\*AEM\*0.5 |
| Տիպ 6 | Աշխատանքային տարիքի գործունակներ չպարունակող, ամենաբարձր խոցելիությամբ ընտանիքներ, DRI=100 | Յուրաքանչյուր չափահասին հավասարեցված անդամի հետ-նպաստային եկամտի՝ աղքատության ստորին գծի նկատմամբ պակասուրդի 100%-ի չափով հավելում | BENEFIT=BASIC\_SUM+ADD\_SUM =(MFB-I՛)∙AEM+(LPL-MFB)\*AEM | |

\*Որտեղ՝ BASIC\_SUM-ը ընտանիքի կողմից ստացվող ամսական նպաստի բազային չափն է, ADD\_SUM-ը՝ հավելավճարի չափը, MFB-ն՝ ՆՊԶ-ն ՀԲ մեթոդաբանությամբ, մեկ չափահասին համարժեք անձի համար, LPL-ը՝ աղքատության ստորին գծի կանխատեսված արժեքը տվյալ տարվա համար (մեկ չափահասին համարժեք անձի համար), I՛-ը՝ ընտանիքի ամսական բոլոր տեսակի եկամուտների (հեշտ և դժվար ստուգելի, ներառյալ՝ վերագրված) հանրագումարը` մեկ չափահասին համարժեք անձի հաշվով, AEM-ը՝ ընտանիքում չափահասին համարժեք անդամների թվաքանակը։

ե. Հավելումների վերջնական սխեման կսահմանվի Կառավարության կողմից։

## 20. Համակարգում ներառված շահառուների տնտեսական ակտիվացման խթանները

1. Գնահատման նոր համակարգի ներդրման համատեքստում նպաստի իրավունքի որոշման և նպաստի չափի հաշվարկման նոր բանաձևերից բացի կարևորվում է նաև նպաստառուների տնտեսական ակտիվացումը, ինչը ենթադրում է կիրառվող գործիքների համակցություն, որը խրախուսում է աշխատանք փնտրելը և աշխատանք գտնելը։
2. Գնահատման նոր համակարգում նախատեսվում է, որ նպաստառու ընտանիքի աշխատունակ, բայց չաշխատող անդամներն ուղղորդվում են ակտիվացման կամ աշխատանք ձեռք բերելու (ըստ անհրաժեշտության նախապես ստանում են գործազուրկի կարգավիճակ)՝ որպես նպաստի դիմումի ներկայացման նախապայման` համաձայն 17-րդ կետի 4-րդ ենթակետի պայմանների։
3. Եկամտի վերագրումը կատարվում է նախ պարենային զամբյուղի չափով։ Նպաստի իրավունքը ստանալուց հետո երեք ամսվա ընթացքում աշխատանք ձեռք չբերելու կամ զբաղվածության ծրագրերի կամ միջոցառումների շահառու չդառնալու դեպքում, հաջորդող ամիսների ընթացքում կիրականացվի վերագրված եկամտի չափի աստիճանաբար բարձրացում՝ ամսական 10.000 դրամի չափով, բայց ոչ ավելի, քան նվազագույն ամսական աշխատավարձի չափը։ Վերջինս կպահպանվի այդ մակարդակի վրա մինչև տվյալ անդամի ակտիվացումը։ Արդյունքում, եթե ընտանիքի եկամուտը մեկ չափահասի հաշվով գերազանցի սահմանված շեմը, ընտանիքը կդադարի նպաստառու լինելուց։
4. Եթե ընտանիքի աշխատունակ անդամը ուղղորդվել է ակտիվացման, որից հետո տեղավորվել է աշխատանքի, ապա նրա՝ հաջորդող վեց ամիսների աշխատավարձը/եկամուտը համակարգում արտացոլվում է, սակայն չի ներառվում ընտանիքի ընդամենը եկամտի հաշվարկում։ Նշված վեց ամիսը լրանալուց հետո, եթե ընտանիքի ընդամենը եկամուտը յուրքանչյուր անդամի հաշվով դեռևս ցածր է սահմանված շեմից, ընտանիքը շարունակում է ստանալ նպաստ, հակառակ դեպքում ընտանիքի նպաստի իրավունքը դադարում է։
5. Եթե ընտանիքի աշխատունակ անդամը ուղղորդվել է և ներգրավվել զբաղվածության որևէ ծրագրում կամ միջոցառման մեջ, ապա ծրագրի ընթացքում ձևավորված եկամուտը (ոչ հիմնական միջոցները) արտացոլվում է, սակայն չի ներառվում ընտանիքի ընդհանուր եկամտի հաշվարկում՝ մինչև ծրագրի գործողության ժամկետի ավարտը։ Ծրագրի ավարտից հետո, եթե ընտանիքի ընդհանուր եկամուտը յուրաքանչյուր չափահասի հաշվով դեռևս ցածր է սահմանված շեմից, ընտանիքը շարունակում է ստանալ նպաստ, հակառակ դեպքում ընտանիքի նպաստի իրավունքը դադարում է։
6. Նպաստի իրավունքը ստանալուց հետո վեց ամսվա ընթացքում աշխատանք ձեռք չբերելու կամ զբաղվածության ծրագրերի կամ միջոցառումների շահառու չդառնալու դեպքում, ընտանիքի ակտիվացման ենթակա անդամը կկորցնի պետության կողմից երաշխավորված անվճար և արտոնյալ պայմաններով բժշկական օգնություն ու սպասարկում ստանալու իրավունքը։
7. Վերևում նկարագրված մոտեցումը սահմանափակում է նպաստների համակարգում ընտանիքի ներառվելու տևողությունը և, ի տարբերություն համակարգում գտնվելու անսահմանափակ տևողության, ակնկալվում է, որ կխրախուսի աշխատանք փնտրելը և աշխատանքի տեղավորվելը։

## 21. Նպաստի իրավունքից ծառայությունների իրավունքի տարանջատումը

1. Նպաստի իրավունք ստացած ընտանիքները ստանում են նաև հետևյալ սոցիալական ծառայություններից օգտվելու իրավունք՝

ա․ պետության կողմից երաշխավորված անվճար և արտոնյալ պայմաններով բժշկական օգնություն ու սպասարկում ստանալու իրավունք․

բ․ բարձրագույն ուսումնական հաստատություններում ուսանողական նպաստի ձևով ուսման վճարի մասնակի փոխհատուցման իրավունք․

գ․ **սպառած բնական գազի, էլեկտրական էներգիայի և նրանց մատուցվող խմելու ջրի մատակարարման և ջրահեռացման (կեղտաջրերի մաքրման) ծառայությունների դիմաց (Վեոլիա ջուր ընկերության շահառու լինելու դեպքում) նվազ սակագներով վճարելու իրավունք․**

**դ․ ՀՀ օրենսդրությամբ, մինչև անապահովության գնահատման նոր համակարգի ներդրումը գործող՝ ընտանեկան կամ սոցիալական նպաստ ստացող ընտանիքների համար սահմանված այլ իրավունքներ․**

1. Բացի այդ, առաջարկվում է սույն կետի 1-ին ենթակետով սահմանված ծառայությունները տրամադրել նաև աղքատության ստորին գծից ներքև եկամուտներ ունեցող, թեև ոչ ծայրահեղ աղքատ և ոչ նպաստառու ընտանիքներին՝ կանխարգելելու վերջիններիս ծայրահեղ աղքատացումը, միաժամանակ նվազեցնելու ինքնին դրամական աջակցության՝ նպաստի գրավչությունը։

# V․ ԱՆԱՊԱՀՈՎՈՒԹՅԱՆ ԳՆԱՀԱՏՄԱՆ ՆՈՐ ՀԱՄԱԿԱՐԳԻ ՆԵՐԴՐՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ

## 22. Գնահատման նոր համակարգի հասցեականության գնահատականները

1. Քանի որ Գնահատման նոր համակարգը հիմնված է ընտանիքների եկամուտների վրա, ապա դրա հասցեականությունը՝ ըստ դրամական եկամուտների ծայրահեղ աղքատ ընտանիքների ներառման իմաստով, կախված է ընտանիքների դժվար ստուգելի եկամուտների գնահատման ճշգրտության մակարդակից։ Ընտանիքների դժվար ստուգելի դրամական եկամուտների մի մասը հնարավոր չի լինելու գնահատել և/կամ վերագրել։ Նախնական գնահատականներով, որոնք հիմնված են ՎԿ ՏՏԿԱՀ-2019թ. տվյալների վրա, դրանք կազմում են ընտանիքների բոլոր դրամական եկամուտների շուրջ 15 տոկոսը (իսկ դժվար ստուգելի եկամուտների՝ 36 տոկոսը), իսկ դրանց մեջ ամենամեծ մասնաբաժինն ունեն մասնավոր տրանսֆերտները։ Դրամական եկամուտների դժվար ստուգելի մասի որոշ այլ եկամուտներ հնարավոր կլինի գնահատել ու վերագրել։ Ըստ նախնական գնահատականների, դրանք կազմում են ընդհանուր դրամական եկամուտների 26 տոկոսը (իսկ դժվար ստուգելի եկամուտների՝ 64 տոկոսը)։ Այսպիսով, ընտանիքների դրամական եկամուտների 58.8 տոկոսը հեշտ ստուգելի են, ևս 26 տոկոսը՝ գնահատելի ու վերագրելի, իսկ մնացած մոտ 15 տոկոսը՝ կարճաժամկետ հեռանկարում ամբողջովին գնահատելն ու վերագրելը թերևս հնարավոր չի լինելու։ Ընտանիքների դրամական եկամուտների բաշխումն ըստ հեշտ և դժվար ստուգելի եկամուտների և դրանց ստուգելիությունն ու վերագրելիությունը բերված են Ձև N4-ում։
2. Գնահատման նոր համակարգի հասցեականության գնահատման համար ՎԿ ՏՏԿԱՀ-ն 2019թ.-ի տվյալների հիման վրա կառուցվել է երեք սցենար: Այդ սցենարների ամփոփումը բերված է ստորև․

*ա․ Լավատեսական սցենար։* Եթե եկամուտների հաշվարկման մեթոդով հնարավոր լինի գնահատել ու վերագրել գնահատելի ու վերագրելի եկամուտների շուրջ 90 տոկոսը, կամ բոլոր դժվար ստուգելի եկամուտների 60 տոկոսը, ապա ընտանիքների ընդհանրական դրամական եկամուտների իրական ծավալի մոտ 84 տոկոսը գնահատված կլինի։ Այդ դեպքում **ըստ դրամական եկամուտների** ծայրահեղ աղքատ բնակչության նկատմամբ նոր համակարգի հասցեականությունը կկազմի 82.3 տոկոս (այսինքն, նպաստի իրավունք ստացող բնակչության 82.3 տոկոսը կլինեն ըստ դրամական եկամուտների ծայրահեղ աղքատները)՝ ԸԿԲՈՒՆ-ի գործող համակարգի՝ **ըստ դրամական եկամուտների** ծայրահեղ աղքատ բնակչության նկատմամբ եղած 33.6 տոկոս հասցեականության համեմատ։ Ըստ դրամական եկամուտների նախանպաստային ամենաաղքատ 20 տոկոս բնակչության նկատմամբ նոր համակարգի հասցեականությունը կկազմի 96.3 տոկոս՝ ԸԿԲՈՒՆ-ի գործող համակարգի 51 տոկոս հասցեականության համեմատ։

*բ․ Միջին սցենար։* Եթե հնարավոր լինի գնահատել ու վերագրել գնահատելի ու վերագրելի եկամուտների շուրջ 60 տոկոսը, կամ բոլոր դժվար ստուգելի եկամուտների 40 տոկոսը, ապա ընտանիքների ընդհանրական դրամական եկամուտների իրական ծավալի մոտ 75 տոկոսը գնահատված կլինի։ Այդ դեպքում ըստ **դրամական եկամուտների** ծայրահեղ աղքատ բնակչության նկատմամբ համակարգի հասցեականությունը կկազմի 66.4 տոկոս՝ ԸԿԲՈՒՆ-ի գործող համակարգի 33.6 տոկոս հասցեականության համեմատ։ Ըստ դրամական եկամուտների նախանպաստային ամենաաղքատ 20 տոկոս բնակչության նկատմամբ նոր համակարգի հասցեականությունը կկազմի մոտ 79.6 տոկոս՝ ԸԿԲՈՒՆ-ի գործող համակարգի 51 տոկոս հասցեականության համեմատ։

*գ․ Վատատեսական սցենար։* Եթե հնարավոր լինի գնահատել ու վերագրել գնահատելի ու վերագրելի եկամուտների շուրջ 40 տոկոսը, կամ բոլոր դժվար ստուգելի եկամուտների 25 տոկոսը, ապա ընտանիքների ընդհանրական դրամական եկամուտների իրական ծավալի մոտ 69 տոկոսը գնահատված կլինի։ Այդ դեպքում ըստ դրամական եկամուտների ծայրահեղ աղքատ բնակչության նկատմամբ համակարգի հասցեականությունը կկազմի 51.4 տոկոս՝ ԸԿԲՈՒՆ-ի գործող համակարգի 33.6 տոկոս հասցեականության համեմատ։ Ըստ դրամական եկամուտների նախանպաստային ամենաաղքատ 20 տոկոս բնակչության նկատմամբ նոր համակարգի հասցեականությունը կկազմեր 62.5 տոկոս ԸԿԲՈՒՆ-ի գործող համակարգի 51 տոկոս հասցեականության համեմատ։

1. Այսպիսով, եթե 2019թ-ին նպաստ տրամադրվեր եկամուտների հիման վրա հիմնված Հիբրիդային մեթոդով, ապա նույնիսկ վատատեսական սցենարի պայմաններում նոր համակարգի հասցեականությունն ըստ դրամական եկամուտների ծայրահեղ աղքատների և բնակչության ամենաաղքատ 20 տոկոսի նկատմամբ կգերազանցեր գործող ԸԿԲՈՒՆ-ի հասցեականությունը շուրջ 22 տոկոսով։

## 23․ Գնահատման նոր համակարգի շահառուների քանակի և բյուջետային կանխատեսումները

1. Կանխատեսումները կատարված են ՎԿ ՏՏԿԱՀ 2019թ.-ի տվյալների հիման վրա, հետևյալ ենթադրություններով՝

ա․ 2019թ.-ի նկատմամբ 2020-2026 թվականներին յուրաքանչյուր տնային տնտեսության նախանպաստային դրամական եկամուտները աճում են 2020-2022թթ.-ին՝ փաստացի, իսկ 2023-2025թթ.-ին՝ սպասվող և կանխատեսվող տնտեսական աճերին համապատասխան (հիմնվելով «2023-2025 թվականների պետական միջնաժամկետ ծախսերի ծրագրի» կանխատեսումների վրա՝ 7% աճ նշված ամբողջ ժամանակաշրջանի համար), 2026թ.-ի համար պահպանվել է 2025թ.-ի կանխատեսման մակարդակը։

բ․ 2020-2026 թվականներին ըստ դրամական եկամուտների աղքատության մակարդակների կանխատեսումներն արվում են կանխատեսվող տնտեսական աճի հիման վրա՝ հաշվի առնելով նաև տնտեսական աճի նկատմամբ աղքատության մակարդակի առաձգականությունը,

գ․ 2020-2022թթ. ՊԶ-երի միջին տարեկան արժեքները հաշվարկվել են հիմք ընդունելով ՀՀ ՎԿ «ՀՀ սոցիալ-տնտեսական վիճակը» պարբերականում հրապարակված ըստ ՀԲ մեթոդաբանության հաշվարկված նվազագույն պարենային զամբյուղների արժեքները մեկ չափահասի հաշվով 1-ից 4-րդ եռամսյակների համար։

դ․ 2023-2026թթ. ՆՊԶ կանխատեսումների համար հիմք է ընդունվել 2022թ.-ի՝ ըստ ՀԲ մեթոդաբանության հրապարակված եռամսյակային ՆՊԶ-երի տարեկան միջինը, որի վրա կիրառվել են սպառողական գների ինդեքսի (ՍԳԻ) «2023-2025 թվականների պետական միջնաժամկետ ծախսերի ծրագրով» նախանշված նպատակային մակարդակները (2023-ին՝ 104.8, 2024-ին՝ 103.9, 2025թ.-ին՝ 104.0)։ 2026թ.-ի համար պահպանվել է 2025թ.-ի ՍԳԻ նպատակային մակարդակը։

ե․ Ըստ ընտանիքի խնամառության համաթվի՝ նպաստի հիմնական չափին տրվող հավելումների որոշման համար որպես հիմք է վերցվել 2021թ.-ի, ամենավերջին հրապարակված աղքատության ստորին գիծը մեկ չափահասի հաշվով, որի հետագա արժեքները կանխատեսվել են օգտագործելով ՍԳԻ «2023-2025 թվականների պետական միջնաժամկետ ծախսերի ծրագրով» նախանշված վերը նշված նպատակային մակարդակները։

զ․ Տնային տնտեսությունների կազմի/անդամների ընդհանրական պատկերը, բնակչության և ընտանիքների քանակը և տիպաբանությունը թողնվել է նույնը,

է․ Բացառող գործոնները հաշվի չեն առնվել։

1. Ստացված արդյունքները բերված են Աղյուսակ 5-ում, իսկ Պահանջվող գումարների մանրամասն հաշվարկները ներկայացված է Ձև N5-ում։

**Աղյուսակ 5. Ընտանիքների անապահովության գնահատման նոր՝ եկամուտների հիբրիդային ստուգման մեթոդի վրա հիմնված համակարգի բյուջետային կանխատեսումները 2023-2026թթ․ համար։ Ըստ դրամական եկամուտների ծայրահեղ աղքատության հաղթահարում՝ մեծ խնամառությամբ ընտանիքներում հավելավճարի կիրառմամբ**

|  |  |  |  |  |
| --- | --- | --- | --- | --- |
|  | **2023** | **2024** | **2025** | **2026** |
| Տնտեսական աճ,% | 7.0 | 7.0 | 7.0 | 7.0 |
| Սպառողական գների ինդեքս (ՍԳԻ) | 104.8 | 103.9 | 104.0 | 104.0 |
| Պարենային աղքատության գիծ, ըստ ՀԲ մեթոդաբանության նվազագույն ՊԶ (դրամ, մեկ չափահասին համարժեք, ամսական) | 39,063 | 40,587 | 42,210 | 43,899 |
| Աղքատության ստորին գիծ, ըստ ՀԲ մեթոդաբանության (դրամ, մեկ չափահասին համարժեք, ամսական) | 43,907 | 45,619 | 47,444 | 49,342 |
| Ըստ եկամուտների ծայրահեղ աղքատ բնակչություն | 258,218 | 235,264 | 214,364 | 198,661 |
| Տոկոսը՝ բնակչության ընդհանուր թվում | 8.7 | 7.9 | 7.2 | 6.7 |
| Ըստ եկամուտների ծայրահեղ աղքատ ընտանիքներ | 70,039 | 63,666 | 58,630 | 54,577 |
| Տոկոսը՝ ընտանիքների ընդհանուր թվում | 8.7 | 7.9 | 7.3 | 6.8 |
| HMT մեթոդով ընտանիքներին հատկացվելիք նպաստի տարեկան գումար, մլրդ․ ՀՀ դրամ | 41.7 | 39.7 | 37.9 | 36.6 |
| Տոկոս՝ ՀՆԱ նկատմամբ | 0.46 | 0.40 | 0.34 | 0.30 |
| Տոկոս՝ պետական բյուջեի ծախսերի նկատմամբ | 1.6 | 1.4 | 1.2 | 1.1 |

1. Նոր բանաձևի շրջանակներում կիրառվում են նաև ընտանիքին և ընտանիքի յուրաքանչյուր անդամին վերաբերող (նկարագրող) սոցիալական տվյալները, որոնց ցանկը և դրանց ձեռք բերման աղբյուրները՝ տեղեկատվական շտեմարանները, տեղեկատվության տրամադրման գործընթացում առկա խնդիրները բերված են ձև N6-ում։

## 24․ Գնահատման նոր համակարգի ռիսկերը և դրանց կառավարումը

1. առցանց տարբերակով ՀՀ վարչական բազաների փոխգործելիության հարթակի աշխատանքի հնարավոր խափանում կամ նոր ստեղծվող տեղեկատվական համակարգի ուշացում՝ Գնահատման նոր համակարգի արդյունավետ իրականացման համար անհրաժեշտ է ապահովել տեղեկատվական գործիքով առցանց տարբերակով վարչական բազաների փոխգործելի հարթակի աշխատանքը, որի ստեղծման նպատակով իրականացվել է մրցույթ և շահող կազմակերպությունը սկսել է աշխատանքները։
2. ՄՍԾ տարածքային կենտրոնների աշխատողների միջև համապատասխան գործառույթների տարանջատում՝ դիմումի ընդունման, տունայցի միջոցով կեցության պայմանների գնահատման և ընտանիքի անդամների ակտիվացման գործառույթներ, որը հնարավոր է բերի աշխատողների կողմից որոշակի դիմադրություն, Գործառույթների տարանջատումը նպատակ է հետապնդում զբաղվածության և սոցիալական աջակցության ուղղություններով ինտեգրված սոցիալական դեպքի վարում, մասնագետների սուբյեկտիվ միջամտությոան նվազեցում՝ ավտոմատավցված որոշումների կայացման տեղեկատվական գործիքների շնորհիվ։
3. Նոր համակարգում պահպանվում է ընտանիքի բոլոր անդամների նույնականացման տվյալի ճշգրտության ռիսկը՝ փաստացի բնակության վայրում հաշվառման ինստիտուտի փաստացի իրականությանը անհամապատասխանության պատճառով։ Այս ռիսկի կառավարումը հնարավոր է ՀՀ ներքին գործերի նախարարության հետ համատեղ ջանքերով՝ օրենսդրական և ընթացակարգային բարեփոխումների միջոցով։
4. Ընտանիքի աշխատունակ, բայց չաշխատող անձանց տնտեսական ակտիվացման պարտադիր նորմի կիրառումը ռիսկային է հետևյալ հանգամանքների պատճառով՝

ա․ Աշխատանքի որոնման և աշխատաշուկայում մասնակցության պահանջի խստացումը ենթադրում է մարդկային մեծ հոսք դեպի զբաղվածության ծրագրեր, ինչը կարող է խնդրահարույց լինել այդ հոսքը պատշաճ սպասարկելու ինստիտուցիոնալ կարողությունների (մարդկային և ֆինանսական բավարար ներուժ, բավարար քանակությամբ և տեսակի զբաղվածության ակտիվ ծրագրեր և այլն) կամ ինստիտուցիոնալ պատրաստվածության իմաստով։

բ․ Աշխատաշուկայում պահանջարկի/աշխատատեղերի սահմանափակ լինելը, մասնավորապես մարզերում, նկատի նունենալով տարածքային զարգացման անհամաչափություները։

1. Հասցեականության բարձրացման, սխալների առավելագույն նվազեցման և համակարգի չարաշահման (կեղծիքների, խարդախությունների և կոռուպցիայի) կանխարգելման նպատակով հարկ է ներդնել շարունակական մոնիթորինգի և վերահսկման համակարգեր՝ հաշվի առնելով միջազգային լավագույն փորձը։ Միջազգային պրակտիկայում տարածված է այսպիսի վերահսկման համակարգերը կապակցել ռիսկերի պրոֆիլավորման հետ։ Վերջինս հիմնված է վիճակագրական ալգորիթմի վրա, որը առանձնացնում է այն դեպքերը, որոնք ունեն սխալի կամ խարդախության մեծ հավանականություն:
2. Ռիսկերի կանխարգելման և կառավարման համատեքստում առաջարկվում է նաև մինչև 2026 թվականը ներառյալ պահպանել ընտանիքների անապահովության գնահատման համակարգի հիման վրա տրամադրվող, սույն հավելվածի 7-րդ կետի 3-րդ ենթակետով նշված, հրատապ օգնության երկու տեսակներ՝ եռամսյակային հրատապ օգնությունը և առաջին դասարան ընդունվելու միանվագ հրատապ օգնությունը։ Ընդ որում առաջարկվում է եռամսյակային հրատապ օգնությունը փոխարինել եռամսյա հրատապ օգնությամբ՝ հնարավորություն տալով ընտանիքներին, անհետաձգելի լուծում պահանջող կյանքի դժվարին իրավիճակում (արտակարգ իրավիճակների և կարճատև ֆինանսական խնդիրներ ունենալու) հայտնվելու դեպքում, դիմել և ստանալ հրատապ օգնությունը հաջորդ ամսվանից, այլ ոչ թե սպասել մինչև հաջորդ եռամսյակի սկիզբը։